
lon Băieşu 


PERSONAJELE 


CHIŢIMIA | — 40 de ani 

CHIŢIMIA II — 20 de ani 

VICA — soţia lui CHIŢIMIA | — 40, iar apoi 20 de ani 
PROFESORUL — 45-50 de ani 

JAPONEZUL — 35 de ani 

FILOZOFUL — 45-50 de ani 


Chiţimia 


PARTEA | 


O cameră oarecare, neîngrijită şi fără gust mobilată — 
camera salon a familiei CHIŢIMIA I. Un glasvand, deschis 
aproape tot timpul, desparte acest salon de dormitor, 
care va fi plasat în fundul scenei. In dormitor se află o 
oglindii, două noptiere şi un pat foarte larg în care 
doarme, acoperita până peste cap cu plapuma, VICA. 
CHIŢIMIA |, tip cu figura decavată, vizibil marcat de o 
înceată şi sigură degradare morala, îmbrăcat într-un halat 
de casa jerpelit, stă la masă, în salon, şi cercetează nişte 
hârtii, trăgând aprig din țigară. În acest timp, bombăne, 
fluieră, geme, trânteşte scaunul. Vica se trezeşte şi 
scoate de sub plapumă un cap acoperit cu păr roşcat, pus 
pe moate. E slabă şi urâtă. 


VICA (cu g/as suferind): Eu nu am dreptul să dorm în casa 
asta? (Nu i se răspunde.) Intreb: eu nu am dreptul să 
dorm în rasa asta? Există, în general, dreptul de a 
dormi? 

CHIŢIMIA | (cu s;/ă): Probabil că există, dar nu e scris 
nicăieri. Adică nu suntem obligaţi să-l respectăm. 

VICA: Ce vrei să spui cu asta? 

CHIŢIMIA I: Nimic în plus. 

VICA: De ce de nu ştiu câte ore te foieşti prin casă şi mă 
laşi să dorm? (P/ânge.) Dacă tu ai avea servici şi ai 
munci, eu nu te-aş lăsa pe line să dormi? Nu te-aş lăsa? 

CHIŢIMIA |: Probabil că nu. 

VICA: Ba da! Te-aş lăsa. Eu nu sunt câine, ca tine! 

Nenorocitule! 

CHIŢIMIA I (nu recepționează insulta, îşi vede mai departe 
de ale lui. Apoi i se adresează pe un ton duios): Fetiţă 
scumpă şi dulce, nu vrei tu să-mi faci o cafeluţă bună si 
aromată, aşa cum numai tu ştii să faci? 

VICA (se ridică din pat; nu mai e supărată pe el): Ba da. 
Am să-ţi fac. (Își pune un capot, vine lângă el şi-l 
mângâie pe păr.) Scumpul meu, iar te-ai sculat cu 
noaptea-n cap şi iar te-ai îngropat în hârtii. Ţi-a venit 
vreo idee? (E/ nu răspunde.) Tu, când n-ai somn, 
înseamnă că eşti chinuit de idei. Nici un chin nu e mai 
groaznic decât chinul celui care gândeşte o idee. Care o 
gândeşte sau o pândeşte — tot aia. (E negumerită că el 
nu-i răspunde.) Mă duc să-ţi fac cafeluţa. (Dar nu se 
duce, continuă să pălăvrăgească.) Azi iau salariul şi am 
să fac diferite cumpărături, deci voi întârzia circa o oră. 
Vreau să-ţi fac o surpriză: să-ţi cumpăr o haină pentru 
seară. Luna viitoare am să-ţi cumpăr un pantalon şi 
atunci poate că ieşim şi noi, în sfârşit, undeva, într-o 
seară. In viaţa ta n-ai ieşit şi tu seara cu mine în oraş. 
Ziua nu ieşi pentru că munceşti, noaptea nu ieşi pentru 
că gândeşti... Poate mergem şi noi la un teatru. Am 
auzii că se joacă o comedie foarte drăguță. A văzut-o o 
colegă de birou şi mi-a zis c-a râs o dată acolo, în sală, 
şi-a mai râs şi a doua oară acasă, când şi-a adus 
aminte. Ştii ce mi-a spus tipa? Că râsul dezvoltă 
plămânii, e o descoperire ştiinţifică de ultimă oră. 
Apropo de colegă: ieri, o colegă de birou a venit şi ne-a 
anunţat... (Se abtine să spună mai departe. El o 
priveşte lung, cu ură şi dispreț.) Gata, dragul meu, ştiu 
că am spus prostii şi banalităţi, dar am făcut-o anume 
ca să-ţi mai alung glodurile. în ultimul timp eşti foarte 
chinuit şi mi-e milă de line. Mă duc să fac cafeluţa. 


(Pleacă în bucătărie. Chiţimia I continuă să răscolească 
prin hârtii. La un moment dat găseşte una şi strigă.) 

CHIŢIMIA |: Asta e! 

VICA (din bucătărie): Ai găsit ceva important? 

CHIŢIMIA |: Da, am găsit exact ceea ce mă interesa. 
Bravo! Profesorul se va bucura nemaipomenit. E o 
schemă teribil de importantă. Ultima chichiţă care ne 
ţinea pe loc. 

VICA (vine cu ceaşca de cafea spre el, se împiedică şi 
varsă putin pe covor, întâmplarea o face să 
încremenească de spaimă): Am vărsat puţină cafea pe 
covor... 

CHIŢIMIA | (îşi iese din minți): Întotdeauna trebuie să verşi 
tu cafeaua pe covor! Intotdeauna! Parcă eşti 
blestemată! 

VICA (dezo/ată): M-am împiedicat... 

CHIŢIMIA I: Şi de ce trebuie să te împiedici? Unde scrie că 
trebuie să le împiedici tocmai atunci când îmi aduci mie 
cafeaua? 

VICA (plânge): Ah, Doamne, viaţa mea e un infern! Toată 
lumea are voie să se împiedice, numai eu nu am voie! 
Orice femeie de pe lume are voie să verse cafeaua, 
numai eu nu! (/ndignată.) De ce? 

CHIŢIMIA | (sufocat de mânie): Îţi interzic să-mi pui astfel 
de întrebări! Îţi interzic! 

VICA: Foarte bine! Şi-aşa nu eşti niciodată în stare să-mi 
dai un răspuns ca lumea. Ca să te pedepsesc, am să 
beau restul cafelei. 

CHIŢIMIA I: Foarte bine. Eu cafea vărsată nu beau. 

VICA: Cu pretenţiile astea ale tale n-ai să ajungi departe. 
Să-ţi intre bine în cap! 


(Pauză. Ea bea cafeaua. El răsfoieşte hârtiile de pe 
masă.) 


CHIŢIMIA | (învese/indu-se brusc): Anonima pe care i-am 
trimis-o ieri proprietăresei şi-a atins ţinta. 

VICA: Dar ce-ai scris in ea? 

CHIŢIMIA |: C-am văzut-o alaltăieri seara pe fiică-sa 
sărutându-se cu unul pe ploaie. 

VICA: Alaltăieri seara n-a plouat. 

CHIŢIMIA I: N-are importanţă. Important e că maică-sa a 
bătut-o de-a rupt-o. Demult aveam boală pe fâţâita aia. 

VICA: Dar ce ţi-a făcut? 

CHIŢIMIA I: Nimic. Mă enervează faptul că e foarte blondă 
şi că are nişte picioare superbe. In general, femeile cu 
picioare superbe mă scot din minţi, pentru că toate 
sunt infatuate. Mă întreb ce s-ar fi întâmplat dacă şi tu 
ai fi avut picioare frumoase. Sau dacă ai fi fost, pur şi 
simplu, frumoasă în general. 

VICA (gata să plângă): Ştii foarte bine că am fost 
frumoasă în general şi că, dacă nu mai sunt, e din 
cauza ta. 

CHIŢIMIA I: Dar ce ţi-am făcut eu, doamne fereşte? 

VICA: Mi-ai otrăvit viaţa! Mi-ai otrăvit-o cu minciuni şi cu 
promisiuni! (/a de pe perete o fotografie înrămată şi i-o 
aruncă pe masă.) Uite ce frumoasă eram când m-ai 
cunoscut! Ce picioare aveam, ce talie, ce mers! Din 
cauza ta nu mai sunt frumoasă! 

CHIŢIMIA |: Nu te enerva, pentru că trebuie să pleci la 
serviciu! Salariaţii nu trebuie să fie nervoşi. Ei trebuie 
să fie calmi. (Trecând, brusc, la altă idee.) Am citit în 
ziar una bună: doi adolescenţi au mers desculți prin 
zăpadă, protestând împotriva părinților care le 
persecutau amorul. Amândoi sunt acum în spital pentru 
aprindere de plămâni. Ce părere ai de chestia asta? 

VICA: Ai decupat-o? 

CHIŢIMIA |: Bineînţeles. Am pus-o la colecţie. Colecţia 
mea de fapte anormale a sporit masiv în ultimul timp. 
Studiind-o, recent, am ajuns la următoarea concluzie: 
procentul de nenorociri a crescut în lume cu peste 
cincisprezece la sută faţă de anul trecut. (Pauză.) 

VICA (transfigurată): Trăiesc de două zile cu un sentiment 

acut. Cu sentimentul că azi trebuie să mi se întâmple 
ceva. 

CHIŢIMIA I: Şi de ce nu ţi se întâmplă? 

VICA: Nu ştiu. Dar ziua nu e trecută. Mai e timp. În câte 
suntem astăzi? 

CHIŢIMIA I: Ştiu, dar nu mă interesează. 

VICA: Precis, azi trebuie să mi se întâmple ceva. Mi-am 
dat scama încă din somn. Era în mine un freamăt 
neobişnuit. 

CHIŢIMIA I: Sper că nu aştepţi nimic din partea mea. 

VICA: Tu nu mi-ai dăruit niciodată o întâmplare 
neaşteptată, care să mă surprindă. Tu nu crezi în 
întâmplări. Tu nu ştii ce rol important au întâmplările în 
viaţa omului şi chiar a animalelor. Ca şi cum viaţa n-ar 
fi un şir de întâmplări... 

CHIŢIMIA |: Doamne, câte prostii şi banalităţi spui tu în 
fiecare dimineaţa, draga mea! Fii atentă, într-o zi am să 
ţi le număr! 

VICA: Nu încerca să mă intimidezi. Adevărul e ăsta: 
suntem de douăzeci de ani împreună şi tu nu mi-ai 
dăruit nici o întâmplare mai de doamne-ajută. 

CHIŢIMIA |: Dacă aveam, îţi ofeream. Dar vezi bine că nu 
am. Aşteaptă. 

VICA: Acum douăzeci de ani, când te-ai întors atât de 
schimbat, emoţionându-mă ca pe o fecioară nevinovată 
ce eram, mi-ai promis că peste exact douăzeci de ani ai 
să-mi spui ceva. Ceva! Imi aduc aminte ca azi: când mi- 
ai făcut promisiunea respectivă îţi străluceau ochii în 
cap. Erai de-a dreptul transfigurat. (Incremeneşte o 
clipă, apoi ia poşeta de pe masă, caută în ea o agendă 
de buzunar, o răsfoieşte cu febrilitate, după care scoate 
un țipăt şi se prăbuşeşte pe scaun.) 

CHIŢIMIA I (ironie): Despre ce este vorba, draga mea? 

VICA (își revine cu greu: e fericită): Presimţirea nu m-a 
înşelat! Pe mine presimţirile nu mă înşeală. Ah! 

CHIŢIMIA |: Te-am întrebat despre ce e vorba. 

VICA (se apropie de el şi-l îmbrăţişează): Dragul meu. azi 
s-au împlinit douăzeci. 

CHIŢIMIA |: Douăzeci de ce? 

VICA: De ani. 

CHIŢIMIA |: De când? 

VICA: De când te-ai întors tu şi ne-am căsătorit. Mai ţii 
minte? 

CHIŢIMIA I: Ţin. Şi ce-i cu asta? 

VICA: Nu mă feliciţi? 

CHIŢIMIA I: Dacă te felicit pe tine, înseamnă că trebuie să 
mă felicit şi pe mine, ceea ce nu e cazul. 

VICA (palidă): Nu e cazul?! 

CHIŢIMIA | (în retragere): Nu e cazul să ne emoţionăm 
acum, dimineaţa, când tu eşti grăbită. Dacă iei leafa, 
diseară ieşim un ceas, două, să bem o bere, poate 
chiar şampanie... Vom sărbători evenimentul... Dacă 
doreşti... eventual... ne vom şi emoţiona... E clar, te 
scot în lume... 

VICA (tu/burată): Nu asta mă interesează... Azi e ziua 
aceea când ar trebui să-mi spui ceva! Recunoşti? 
Recunoşti că mi-ai promis? 

CHIŢIMIA I: Ce ţi-am promis? 

VICA: În scara nunţii, acum douăzeci de ani, când eram 
numai noi, tu te-ai tulburat grozav la un moment dat, 
te-ai uitat lung la mine şi mi-ai spus: „Cândva va trebui 
să-ţi explic ceva, dar asta mai târziu, peste vreo 
douăzeci de ani... Să-mi aduci aminte...” Mi-ai spus sau 
nu mi-ai spus aşa? 

CHIŢIMIA I: Da. recunosc. Ţi-am spus. 

VICA: E ceva important? 

CHIŢIMIA I: Probabil. 

VICA: Îmi spui? Hai, spune-mi! 

CHIŢIMIA I: Nu-ţi spun. 

VICA: De ce? 

CHIŢIMIA I (enervat): Pentru că nu vreau? 

VICA (disperată): Ah, Doamne, Dumnezeule! Am stat cu 

tine douăzeci de ani, îndurând mizerie materială şi 
spirituală, aşteptând ziua când ai să-mi spui ceva, iar 
când vine, în sfârşit, ziua respectivă, tu refuzi! Spune- 
mi măcar dacă e vorba de o mărturisire sentimentală 
sau indiferent de ce gen este. 

CHIŢIMIA I: Da, e vorba de o mărturisire, dar în nici un caz 
sentimentală. Să nu te aştepţi la mărturisiri 
sentimentale din partea mea. Una: pentru că nu pot să 
fac aşa ceva. Doi: pentru că nu meriti. 

VICA: Nu merit? 

CHIŢIMIA |: După ce mi-ai vărsat cafeaua pe covor, 
evident că nu meriţi. 

VICA: Perfect. Ţine minte cum le-ai purtat cu mine astăzi 
şi fii atent cum am să mă port şi eu cu tine în viitor. Fii 
atent! 

CHIŢIMIA |: Îmi pare rău că te-ai supărat, dar azi nu pot 
să-ţi spun nimic. (Vica se duce în bucătărie şi-i aduce 
altă cafea.) Mersi. Am să-ţi spun despre ce-i vorba. Fii 
liniştită. Dar nu acum. Nu am dispoziţia necesară. 
Probabil diseară vom avea o discuţie. Pregăteşte-te. 

VICA: Cum? 

CHIŢIMIA I: Sufleteşte. 

VICA: Mulţumesc pentru promisiune. Eu am să plec la 
servici. 

CHIŢIMIA |: În curând va sosi şi Profesorul şi ne vom apuca 
şi noi de treabă. Dacă afli ceva noutăţi prin oraş, te rog 
să nu te uiţi. 

VICA: Nu, n-am să le uit. Mă duc să mă îmbrac. 

CHIŢIMIA | (îngânaurat): Ascultă! Azi-noapte tu ai dormit 
adânc? 

VICA: Nu prea. De ce? 

CHIŢIMIA I|: Eu n-am dormit aproape de loc. Am lucrat, m- 
am învârtit... Ai auzit ceva zgomote de-aici care te-au 
deranjat? 

VICA: Nu, că glasvandul era închis. 

CHIŢIMIA I: N-ai auzit nimic, nimic? 

VICA: Ba da. La un moment dat vorbeai cu cineva. 

CHIŢIMIA | (tulburat): Ai auzit? 

VICA: Da. A fost cineva pe la tine? 

CHIŢIMIA |: Altfel cu cine vorbeam? Sau crezi cumva că 
vorbeam singur? 

VICA: Nu, vorbeai cu cineva. Îmi aduc aminte precis. Cine 
era? 

CHIŢIMIA I (evaziv): Cineva... Un prieten vechi... A venit, 
pur şi simplu, să mă vadă... (Pauză. Cei doi se privesc 
lung, Îîncordați.) 

VICA: Dacă era un prieten vechi, de ce nu mi-ai spus 
nimic de el până acum? 

CHIŢIMIA |: Pentru că a murit. 

VICA: Cum a murit? 

CHIŢIMIA I: Da. A murit pur şi simplu. Acum douăzeci de 
ani. 

VICA (cu un glas alb): Acum douăzeci de ani? 

CHIŢIMIA |: Da, acum douăzeci de ani. 

VICA  (perplexă şi  indignată):  Nemennicule! Şi 
mincinosule! (Plânge.) De ce-ţi baţi joc de mine. Cum ai 
vorbit cu el, dacă a murit? 

CHIŢIMIA | (cu dispreţ): Vai de capul tău! Pui nişte 
întrebări atât de tâmpite, că mă înfiori. Mai bine taci din 
gură! 

VICA: De ce mă insulţi? De ce preferi să mă insulţi, în loc 
să-mi răspunzi la întrebări? 

CHIŢIMIA I (o priveşte lung şi crunt; apoi se aude soneria 
de la intrare): Vezi c-a venit Profesorul! 

VICA: Şi dacă a venit, ce? 


(Pleacă în baie. Intră Profesorul, alură de atlet, cu 
bărbiță, îmbrăcat cu o îngrijire ostentativă.) 


PROFESORUL (expansiv): Bună dimineaţa, domnule 
Chiţimia! 
CHIŢIMIA I: Bună dimineaţa, Profesore! 

PROFESORUL: Doamna Vica a plecat la servici? 

CHIŢIMIA I: Nu, dar e pe cale să plece. 

PROFESORUL: Excelent! (/și freacă palmele, e foarte 
vesel.) Am o poftă de muncă de-mi vine să rup pietre în 
două. Clocoteşte energia în mine ca lava într-un vulcan! 
Lucrăm zece ore fără oprire! Te simţi în stare? 

CHIŢIMIA |: Nu cred. Eu nu am energia şi entuziasmul 
dumitale. Nu mă simt prea bine. Sunt palid? 

PROFESORUL: Fii calm. Arăţi ca un brad. Am să-ţi fac o 
comunicare importantă. (Confidenţțial.) M-am văzut cu 
Japonezul aseară. Trebuie să grăbim treaba. Tipul nu 
mai poale aştepta. 

CHIŢIMIA |: Să grăbim. 

PROFESORUL: Să grăbim, desigur, dar... (În șoaptă.) Mai 
am nevoie de bani. Am nevoie de încă două mii de lei 
pentru materiale. În plus, am cheltuit aseară cu 
Japonezul două sule patruzeci şi opt de lei la 
restaurant. Individul a mâncat două muşchiuri tartare şi 
a băut numai whisky american, de patruzeci şi şase de 
lei suta de grame. (Scoate nota şi i-o arată.) Avem 
nevoie de bani. 

VICA (vine din baie, îmbrăcată pentru plecare): Nu mai 
dau nici un leu, domnule Profesor! Să vă fie clar! 

PROFESORUL: Buna dimineaţa, scumpă doamnă! Dar să 
ştiţi că arătaţi excelent. Aveţi o faţă odihnită şi o privire 
plină de sănătate. 

VICA: Mulţumesc, domnule Profesor, dar vă rog să încetaţi 
de a ne mai cere hani. Nu mai avem de unde. Mai mult 
de jumătate din salariul meu se duce pentru aceasta 
idee, inclusiv banii pe care i-am luat pe lucrurile 
vândute din casă. Mi-am vândut toate bijuteriile primite 
de la părinţi, inclusiv astrahanul. Aţi văzut ce frig şi 
vânt e afara, iar eu mă duc la servici îmbrăcată în 
balonsaid. Nu mai dau nici un han! 

CHIŢIMIA | (amen;nțător): Te rog nu te enerva, că-mi strici 
ziua! 

VICA: Dragul meu, nu vreau să-ţi stric ziua, dar asta e 
situaţia. Nu mai avem bani. 

PROFESORUL: Stimată doamna, vă rog sa mă credeţi că 
v-am înţeles perfect şi că pe mine m-aţi convins. 
Gândiţi-vă însă că, dacă nu mai avem bani pentru 
investiţii, trebuie să oprim treaba exact când mai e 
ultimul pas de făcut. Mai avem un singur pas, înainte 
de a da lovitura cea mare. Japonezul aşteaptă să-i dăm 
prototipul şi să încheiem contractul. Deja şi-a pierdut 
răbdarea. (Ridică cearșaful care acoperă un obiect 
ciudat, aşezat pe o masă alăturată. E un tren în 
miniatură care staţionează în fața machetei unei gări.) 
Uitaţi, suntem aproape gata. Mai avem două gări de 
făcut şi suntem gata. 

CHIŢIMIA I: Plus câteva tronsoane la linia ferată. 

PROFESORUL: Astea sunt un fleac. Traversele există. 

VICA (se apucă cu mâinile de cap): Vă cred, vă cred, dar 
de unde bani, domnule Profesor? De un an de zile ne 
tot promiteţi şi ne duceţi cu vorba, pentru că ştiţi să 
vorbiţi al naibii de convingător şi de abil, încât înclin să 
cred că sunteţi pur şi simplu un escroc. lertaţi-mă, dar 
asta este impresia mea sinceră. 

PROFESORUL: Doamnă, să nu vă închipuiţi cumva că mă 
jigniţi, făcându-mă escroc, pentru că acesta este 
adevărul. Ideea invenţiei este proprietatea domnului 
Chiţimia, iar eu m-am aliat cu intenţia clară de a-mi 
însuşi jumătate din venitul care va rezulta din vinderea 
ei. Sunt un escroc! Trebuie să judecăm însă şi celălalt 
aspect: dacă nu eram eu ca s-o pun în circulaţie, ideea 
ar fi rămas idee, iar dumneavoastră săraci toată viaţa. 
Stimată şi dragă doamnă, în curând vom fi bogaţi! L-am 
şi anunţat pe japonez că nu acceptăm nici o centimă 
sub un milion de dolari. Plătim impozitul corespunzător 
şi rămâne fiecare cu câte zece milioane de lei curaţi în 
buzunar. Sunt uimit de faptul că dumneavoastră nu 
realizaţi ce şansă imensă ne pândeşte. 

VICA: Nu ştiu, domnule Profesor, nu ştiu. Prefer să nu mă 
mai gândesc la nimic. Dumneavoastră vorbiţi de 
milioane de lei şi de dolari, iar mie îmi luaţi şi ultimii 
bani din poşetă. Eu nu vreau să fiu bogată şi nu vreau 
să fac sacrificii la nesfârşit pentru o idee pe care n-o 
înţeleg şi în care nu am pic de încredere. 

PROFESORUL: Vai, doamnă, zău că mă uimiţi! Atât timp 
aţi mers cot la cot cu noi, ne-aţi transmis entuziasmul 
dumneavoastră contagios, ne-aţi susţinut 
materialiceşte, ne-aţi îmbărbătat sufleteşte, iar acum 
ne descurajaţi? (O ia deoparte.) Ştiţi foarte bine ca 
domnul  Chiţimia are o fire sensibilă, şanjantă, 
influenţabilă, plus că e şi foarte leneş, pansiv, lasă-mă 
să te las şi că atât aşteaptă, o descurajare, ca să nu 
mai lucreze. (Confidențial.) Aflaţi că acum câteva zile a 
făcut o criza teribilă de neîncredere în el. 

VICA: Adică? 

PROFESORUL: A făcut o criză! S-a enervat, a urlat... Era 
să arunce cu trenul după mine... 

VICA: Îl înţeleg... 

PROFESORUL: Şi eu îl înţeleg, dar nu e cazul să ne 
împotmolim la mal. Dimpotrivă, trebuie să grăbim. 
Japonezul mă presează zilnic, i-am dat cuvântul de 
onoare că în câteva zile vom fi gata. Vă rog să procuraţi 
nişte bani, scumpă doamnă, avem nevoie pentru 
materiale. Poate faceţi un împrumut la CAR, poate 
spuneţi o minciună: o nenorocire în familie, ceva... 
Măcar o mie de lei... 

VICA (îngândurată): Nu ştiu, domnule Profesor. Nu ştiu 
nimic. Mă duc la servici, sunt în întârziere. (Către 
Chiţimia I.) Dacă ţi-e foame, pentru tine e mâncare în 
frigider. La revedere! (/ese.) 

PROFESORUL (/a mult timp după ce Vica a plecat): La 
revedere, scumpă doamnă! (Cei doi tac îndelung şi 
privesc macheta.) Gara pe care am terminat-o ieri a 
ieşit excelent. În sensul că e foarte cochetă. Ar mai 

trebui un singur amănunt: să pictăm nişte flori la 
ferestre. Şi să sădim nişte pomi pe peron. 

CHIŢIMIA | (grav şi solemn): Profesore, te anunţ că s-a 
schimbat ceva... A intervenit ceva... 

PROFESORUL: Observ. E ceva neobişnuit pe faţa dumitale. 
Se vede cu ochiul liber. Nu mai crezi în mine? 

CHIŢIMIA |: Toată noaptea n-am închis un ochi. M-am 
gândit, m-am gândit, m-am gândit. Dumnezeu ştie la 
ce m-am gândit. 

PROFESORUL (cu un entuziasm forțat): E clar. Se apropie 
finalul, vine victoria, vine succesul şi asta îţi dă o stare 
de nelinişte. Simţi cum vei fi, în sfârşit, bogat şi 
celebru. Ţi se tulbură metabolismul. Ce te faci dacă iei 
premiul Nobel? Primul român care ia premiul Nobel! 
Cum vei reacţiona? Te-ai întrebat dacă sănătatea te va 
ajuta să rezişti la un astfel de şoc? 

CHIŢIMIA |: Rezist, nu asta e problema. Mă enervează 
faptul că dumneata singur recunoşti că eşti un escroc. 
PROFESORUL: Şi ce importanţă are asta? Dacă eram un 
om cinstit, nu ţi-aş fi cerut să-mi dai jumătate din 
venitul rezultat de pe urma unei idei care-ţi aparţine. 
Adică, te-aş fi ajutat dezinteresat şi aş fi fost cinstit. 
Dar eu vreau bani, deci sunt escroc! De ce atâta 

vorbărie pentru o chestie clară ca lumina zilei? 

CHIŢIMIA |: Dar nu faptul că-mi iei jumătate mă 
interesează. Problema e cu Japonezul. 

PROFESORUL (îngrijorat): Ce e cu Japonezul? 

CHIŢIMIA |: Adică există sau nu? Scuză-mă că te întreb 
direct. 

PROFESORUL: Bineînţeles că există. Aseară am luat masa 
împreună la restaurantul „Ambasador”. Ti-am arătat şi 
nota de plată. 

CHIŢIMIA |: Nu e suficient. Aş dori o confirmare. Adică 
vreau să-l văd în carne şi oase. 

PROFESORUL: Formidabil! Formidabil cum am intuit eu că 
doreşti să-l vezi în carne şi oase. Aseară, la restaurant, 

în timp ce-şi îngurgita muşchiul tartar, i-am spus 
Japonezului, franş: „Dragul meu, e bine să treci mâine 
pe la domnul Chiţimia, pentru a discuta unele detalii şi 
pentru a face cunoştinţă. Vizita e oarecum riscantă, dar 
trebuie s-o faci”. lar el a fost de acord. (Se uita la ceas.) 
S-ar putea să pice din moment în moment. Pune-ţi un 
costum. Discuţi cu un om de afaceri. 

CHIŢIMIA I: Nu am chef să-mi pun costumul! Sunt la mine 
acasă, sunt inventator şi cred că pot să-l primesc şi în 
halat. 

PROFESORUL: Bineînţeles. S-ar putea să-i faci o impresie 
mai bună în halal. Dă-mi voie, totuşi, să te pieptăn 
puţin. (Scoate un pieptene şi-i aranjează părul.) Îmi 
pare rău că trebuie să ţi-o spun, dar arăţi mizerabil. Ai 
o figură clasică de frizer sau vânzător de zarzavaturi. 
Cred că n-o să-i faci o impresie prea bună. Adică n-o să- 
i vină să creadă că dintr-un cap mototolit ca ăsta a ieşit 
o idee de geniu. Apropo, nu te-am întrebat niciodată 
cum şi de unde ţi-a venit ideea. Am ţinut să fiu delicat. 

CHIŢIMIA |: Nu vreau să-ţi dau nici un fel de explicaţii. 
Ideea mi-a venit acum douăzeci de ani, pur şi simplu. 
Mi-a picat în cap ca un pietroi. (Se aude soneria.) A 
venit Japonezul! 

PROFESORUL: Mă duc eu să-i deschid. (Se duce în 
anticameră, unde întârzie destul de mult. Apoi se 
întoarce, însoțit de Japonez, tip tânăr, elegant, cu un 
zâmbet permanent pe faţă.) Maestre Chiţimia, dă-mi 
voie să-ţi fac cunoştinţă cu domnul Samuki. 

JAPONEZUL (se înclină în fata lui Chiţimia): Încântat. 

CHIŢIMIA I:De asemenea. Dar ştiţi deja româneşte? 

PROFESORUL: Ştie unele cuvinte şi fraze şi înţelege 
aproape tot, inclusiv înjurăturile. Are o dexteritate la 
învăţat limbi străine ce nu s-a pomenit. Limba romană 
a prins-o în trei săptămâni. 

CHIŢIMIA I (către Japonez): Din ce oraş sunteţi? 

JAPONEZUL (speriat): Poftim? 

CHIŢIMIA I: Din ce localitate? 

JAPONEZUL (derutat, face un mare efort ca să-şi aducă 
aminte): Hiroşima! 

CHIŢIMIA I: De-acolo, unde-a căzut bomba? 

JAPONEZUL (tresare îngrozit): Care bombă? 

PROFESORUL: Atomică. 

JAPONEZUL (râde): Aha! (Se tace. Moment penibil, cu 
zâmbete convenţionale.) 

PROFESORUL: Domnule Samuki, deoarece ştiu că sunteţi 
grăbit, ca orice om de afaceri, vă invit să studiaţi 
câteva clipe macheta despre care v-am vorbit. (Către 
Chiţimia 1.) Pot să-i dau explicaţiile cuvenite? 

CHIŢIMIA |: Te rog. 

PROFESORUL: După cum v-am relatat ieri la restaurant, 
ideea domnului Chiţimia, cu care va revoluţiona 
transporturile din întreaga lume, este simplă la prima 
vedere, ca orice idee de geniu. El şi-a imaginat — şi e 
pe cale să realizeze — trenul care merge fără 
locomotivă. Adică trenul are o locomotivă, dar aceasta 
nu foloseşte nici un fel de combustibil. Ajutată de nişte 
contragreutăţi aşezate pe roate, locomotiva porneşte, 
iniţial, dintr-o gară construită în vârful unei pante. 
Mergând la vale, locomotiva îşi ia viteza cuvenită 
pentru a ajunge în gara următoare, care e aşezată, de 
asemenea, într-un vârf de pantă. De aici, porneşte din 
nou, îşi ia avântul necesar şi ajunge în gara următoare 
şi aşa mai departe. Un perpetuum mobile pe roate. 
Societăţile de cale ferată care o vor cumpăra, nu au de 
făcut decât să-şi adapteze liniile pe care vor merge tre- 
nurile respective, adică să construiască nişte pante 
artificiale, pe care să urce gările. Peste câteva 
săptămâni vom termina de construit ultimele două gări 
şi atunci veţi putea să faceţi proba, apoi veţi putea să 
luaţi macheta şi să plecaţi cu ea în Japonia, pentru a o 
arăta trustului dumneavoastră. 

CHIŢIMIA I: Nu înainte, însă, de a încheia contractul. 

JAPONEZUL: Evident. Evident. 

CHIŢIMIA I: Şi de a ne da avansul corespunzător. Macheta 
mă costă până amin peste zece mii de lei. Plus munca 
fizică. 

JAPONEZUL: Evident. 

CHIŢIMIA I: Asupra preţului sper că nu există nici un fel de 
discuţii. Nu lăsăm nimic sub un milion de dolari. 

JAPONEZUL: Ben sur. 

CHIŢIMIA I: Vorbiţi şi franţuzeşte? 

JAPONEZUL: Un peu. 

PROFESORUL: Domnule Chiţimia, vrei să vii puţin? (Se 
retrag de o parte.) N-ai nimic să-l serveşti pe Japonez? 
Măcar pentru impresie. 

CHIŢIMIA |: Nişte vişinată. (Se duce în bucătărie.) 

PROFESORUL (către Japonez, în şoaptă): Vorbeşte cât mai 
puţin şi cât mai stricat. Şi rânjeşte tot timpul. 

JAPONEZUL: Păi n-am rânjit? 

PROFESORUL: Dar de ce nu te-ai mirat când ai văzut 
macheta, de ce nu te-ai uluit, de ce n-ai făcut ţţţ? Fii 
atent, mai mult de două pahare nu hei, că pe urmă-ţi 
dai în petec. Zici că eşti grăbit şi pleci. La ieşire spui 
ceva cu avansul. Şi degajat, cât mai degajat! 

CHIŢIMIA | (vine cu o lavă pe care se află o sticlă cu 
vişinată şi trei păhărele. Aşază tava pe masă, apoi îi 
priveşte lung şi sever pe cei doi): Va să zică... 

PROFESORUL: Îmi dai voie să servesc eu? 

CHIŢIMIA | (nervos): Nu serveşti nimic! Va să zică aşa, 
domnule Profesor, îţi baţi joc de mine? 

PROFESORUL: Nu înţeleg. 

CHIŢIMIA |: Uşa de la bucătărie era deschisă şi am auzit 
tot. 

PROFESORUL: Ce-ai auzit? 

CHIŢIMIA |: Tot. Dânsul e japonez cum sunt eu papuaş. 
(Se îndreaptă spre Japonez şi-i smulge sprâncenele.) 
Acum ştiu cine-i tipul: fiul portăresei, care s-a întors 
recent din puşcărie. Nu eşti tu, Gicule? 

PROFESORUL: Ra da. Chiar el e! 

CHIŢIMIA I: Şi atunci? Pentru ce ai înscenat această farsă? 
(Începe să plângă.) De ce? De ce mă păcăleşti tot 
timpul? De ce-ţi baţi joc de mine? 

JAPONEZUL (timid): Domnu’ Chiţimia, de ce spuneţi că am 
ieşit din puşcărie, când eu... 

CHIŢIMIA | (furios, îl apucă de piept): „Când eu...” ce? Ai 
fost sau n-ai fost la puşcăriaş? 

JAPONEZUL (învins): Ra da, dar nu recent. Când eram 
adolescent şi dintr-o eroare. Recent am fost reabilitat. 
Vă arăt actele... 

CHIŢIMIA |: Şi dacă intri din nou pentru substituire de 
identitate? Ştii cât se ia pentru asta? 

JAPONEZUL: Păi domnul Profesor mi-a spus că e vorba de 
o păcăleală. Nu e azi întâi aprilie? 

CHIŢIMIA I: Nu. Azi e întâi martie. 

JAPONEZUL: Mie mi s-a spus că e întâi aprilie şi că e vorba 
de o păcăleală. (Fuge spre uşă, speriat.) In fond, ce-mi 
reproşaţi mie? Că nu mi-am jucat bine rolul? Ce, eu 
sunt actor? 

PROFESORUL (către Japonez, între patru ochi): Părerea 
mea e ca dumneata să pleci şi să-ţi vezi de treburi. Am 
să mă explic eu cu domnul Chiţimia. 

JAPONEZUL (vrea să plece, dar se opreşte la uşă): Păi nu 
mi-aţi promis douăzeci şi cinci de lei? (Agresiv.) Păi ce? 

PROFESORUL (fi dă banii): la-i şi du-te. Du-te dracului! 

JAPONEZUL (jignit): Poftim?! 

PROFESORUL: Ai auzit bine. Du-te dracului de tâmpit! N-ai 
fost în stare să înveţi în trei zile o frază japoneză. Nici 
măcar „bună ziua”. 

JAPONEZUL: Nu v-am spus dinainte că n-am memorie din 
cauza creionului? V-am spus sau nu? 

PROFESORUL: Gata! Du-te! (/japonezul/ pleacă.) Domnule 
Chiţimia, nu înţeleg de ce te-ai enervat. Toată viaţa 
dumitale ai fost chinuit de forme. În schimb, ai dat tot 
timpul cu piciorul conţinutului. Eşti de o bizarerie cu 

totul ieşită din comun. Pentru ce te indignezi acum? 

CHIŢIMIA I: Pentru că eşti un escroc! 

PROFESORUL: Asta am lămurit-o. E un fleac. Lasă-mă să-ţi 
explic esenţialul. 

CHIŢIMIA | (înghite o pastilă şi se aşază calm): Explică! 

PROFESORUL: Aşa după cum ai remarcat, individul care a 
fost aici nu era un japonez autentic. Era un mic escroc, 
mai precis un dobitoc. Atunci de ce l-am adus? — mă 
vei întreba. Răspunsul e simplu: pentru ca să te 
conving că trebuie să lucrăm mai departe. Că nu 
trebuie să-ţi pierzi încrederea în succesul care ne 
pândeşte. Japonezul cel adevărat există! 

CHIŢIMIA I: Unde e? 

PROFESORUL: Nu ştiu. Dar există. Nu se poate să nu 
existe. Japonia e ţara cea mai ahtiată după idei şi 
invenţii tehnice. Orice om de afaceri japonez, aflând 
despre o astfel de idee, va fi gata să o cumpere. In 
orice clipă poate să apară un japonez! Vine, vede 
macheta, se convinge şi cumpără ideea. Totul e să fim 
gata. Ai înţeles? 

CHIŢIMIA I: Şi atunci cum rămâne cu întâlnirile pe care le 
aveai cu acest japonez fictiv şi cu nota de plată? 

PROFESORUL: Dă-o dracului de notă de plată! O suport 
eu. Nu te lega de amănunte. Hai să ne apucăm de 
treabă. Insistă pe lângă doamna Chiţimia să ne mai dea 
nişte bani. E o crimă să ne oprim tocmai când suntem 
la final. După ce terminăm macheta şi-i facem proba, 
mă ocup eu de lansarea ei pe piaţa mondială. (Pauză. 
Chiţimia I tace şi priveşte în gol.) Hai, nu te prăbuşi în 
gânduri şi în pesimism, după obiceiul dumitale. De 
unde-ţi vine predilecţia asta spre meditaţia inutilă? Stai 
ore întregi cu privirea în gol. Dacă nu eram eu să te 
împing spre acţiune, ai fi stat tot timpul cu ochii pe 
tavan şi ideea dumitale de geniu ar fi putrezit în sertar. 
Hai, la treabă! Eşti la doi paşi de premiul Nobel şi de 
glorie! Ce facem? Lucrăm? 

CHIŢIMIA | (îngânaurab: Domnule Profesor, situaţia se 
complică. Nu vroiam să-ţi spun, dar acum sunt obligat. 
Mi s-a întâmplat ceva extrem de grav. 

PROFESORUL: Când? 

CHIŢIMIA I: Azi-noapte. 

PROFESORUL: Ce ţi s-a întâmplat? 

CHIŢIMIA I: E greu de explicat. Nu ştiu nici eu despre ce 
este vorba. Trebuie să mă lămuresc. Du-te şi lasă-mă 
singur. Am nevoie de timp de gândire. 

PROFESORUL (jignit): Domnule Chiţimia, dacă nici în mine 
nu mai ai încredere, care ţi-am dovedit întreaga 
loialitate de care sunt capabil, atunci în cine poţi să ai? 
Spune-mi despre ce e vorba şi te scap imediat de 
gânduri şi îndoieli. 

CHIŢIMIA |: Te rog să mă laşi. Am nevoie de timp de 
gândire. Trebuie să mă lămuresc, să aflu despre ce e 
vorba. 

PROFESORUL: Bine, atunci am plecat. Ai să vezi ce greu o 
să-ţi fie să te gândeşti singur. O să regreţi că m-ai lăsat 
să plec. O să regreţi. (P/eacă.) 

CHIŢIMIA I: Du-te la dracu! Escrocule! După ce mi-ai luat 
banii, acum vrei să-mi iei şi gândurile! Lasă că mă 
descurc şi singur. (Se plimbă prin încăpere, îngândurat. 
Vorbeşte singur.) Va sa zică dormeam. M-am trezit 
brusc. M-am uitat la ceas. Era ora două fix. Cineva a 
sunat la uşă. Sau cel puţin aşa mi s-a părut. Mi-am pus 
halatul şi am deschis. Era el. N-am fost surprins, ştiam 
sigur cine e la uşa. N-a zis nimic, a intrat. 

PROFESORUL (se reintoarce, mergând în vârful 
picioarelor): Continuă. Nu te deranjez. 

CHIŢIMIA | (continuându-şi gândul); Slab, palid, sfios, cu 
un zâmbet vinovat pe faţa. „Ce faci?” — mă întreabă. 
„Bine. Tu la fel?” — „Da, zice, n-am probleme”. (Către 
Profesor.) A fost vorba ca mă laşi singur. 

PROFESORUL: Te-am deranjat cu ceva? 

CHIŢIMIA I: Dar cel puţin stai jos! Cum să gândesc cu glas 

tare, dacă dumneata stai în picioare? 

PROFESORUL: Poftim, îţi fac şi hatârul ăsta. Stau jos. Ai 
rămas acolo când el zicea: „Da, n-am probleme”. 

CHIŢIMIA |: Exact. O sa mă întrebi cine era tipul? 

PROFESORUL: Da. Cine era tipul? 

CHIŢIMIA I: Un prieten cu care am făcut războiul. 

PROFESORUL: Şi ce e neobişnuit în toata povestea asta? 
De ce te alarmezi? 

CHIŢIMIA |: In primul rând, faptul c-a venit la ora două 
noaptea. În al doilea rând, faptul că tipul a murit acum 
douăzeci de ani. 

PROFESORUL: Acum douăzeci de ani? 

CHIŢIMIA |: Da. Exact acum douăzeci de ani. 

PROFESORUL: Şi? 

CHIŢIMIA |: Cum „şi”? Deşi de-atunci nu l-am mai văzut 
niciodată, azi-noapte a venit peste mine. M-a ţinut de 
vorbă două ore. 

PROFESORUL: Dar de unde ştii că individul a murit? 

CHIŢIMIA I: A murit sub orbii mei. 

PROFESORUL: Atunci se schimbă situaţia. Dacă zici că l-ai 
văzul cu ochii dumitale murind, se schimbă situaţia. 

CHIŢIMIA I: Un obuz i-a scos maţele afară. 

PROFESORUL: E clar. Ai halucinat. 

CHIŢIMIA I: Când? Atunci? 

PROFESORUL: Nu. Aseară. 

CHIŢIMIA |: Cum să halucinez, când eram treaz? Eram 
treaz-treaz. Absolut treaz. Ca să nu mai vorbesc de 
faptul că soţia mea ne-a auzit vorbind de-alături. 

PROFESORUL: E clar. Ai halucinat. Ai halucinat cu ochii 
deschişi şi ai vorbit singur. Şi mie mi se întâmplă. 

CHIŢIMIA | (se ridică, furios): Domnule, dumneata eşti 
nebun? Vrei să mă scoţi din minţi? Nu înţelegi că n-am 
halucinat? 

PROFESORUL: E clar. Înseamnă ca n-ai halucinat şi că 
situaţia se complică. Înseamnă ca cineva e pe urmele 
noastre. Continuă. Ce-a zis tipul, ce te-a întrebat, ce i-ai 

spus? 

CHIŢIMIA I: N-am vorbit nimic deosebit. Fleacuri. Exact ce 
discută nişte prieteni vechi care se întâlnesc după mult 
timp: ce faci, cum o duci cu sănătatea, te-ai însurat, ai 
copii etc. 

PROFESORUL: Cum îl cheamă? 

CHIŢIMIA I: Chiţimia. 

PROFESORUL: La fel ca pe dumneata? Ciudată chestie. 
Când zici că a murit? 

CHIŢIMIA |: Exact acum douăzeci de ani. 

PROFESORUL: E clar, înseamnă că n-a murit şi că e pe 
urmele noastre. Ştie că lucrăm la o invenţie de valoare 
mondială şi vrea să ne şantajeze. Din clipa asta nu mai 
e nici o îndoială. E vorba de un şantajist. 

CHIŢIMIA I: Nu cred să fie vorba de un şantaj. Nu cred. Am 
fost prea buni prieteni ca să se preteze la aşa ceva. A 
fost cel mai bun prieten al meu. Dar nu asta e 
problema. Problema e de altă esenţă: cum de-a apărut 
el după douăzeci de ani şi de ce? 

PROFESORUL: Pentru mine totul e clar. Tipul nu e mortul, 
ci altul, care a luat înfăţişarea lui şi vrea să ne 
şantajeze. E un impostor. 

CHIŢIMIA | (enervat): Nu e un impostor! E chiar prietenul 
meu. Sunt sigur de asta. Dacă poţi, ajută-mă să ies din 
acest impas şi să înţeleg despre ce e vorba. (Răspicat.) 
Acest om a murit pe front, sub ochii mei, acum 
douăzeci de ani. De-atunci, nu l-am mai văzut. Cum de- 
a apărut azi-noapte la uşa mea? Dă-mi o explicaţie 
rezonabilă. Ţine seama că nu am halucinat şi că soţia 
mea ne-a auzit vorbind timp de două ore. (Pauză.) Crezi 
că ar fi cazul să mă adresez unui medic? 

PROFESORUL: Ce să-ţi facă medicul? Medicul o să te- 
asculte şi-o să-ţi spună: „Domnule, ori ai halucinat, ori 
eşti nebun”. Medicii sunt mărginiţi, nu se ocupă decât 
de lucruri concrete, palpabile, n-au fantezie. Impasul 
dumitale e mai degrabă de ordin filozofic. 


24 


Chiţimia 

CHIŢIMIA I: Crezi? 

PROFESORUL: Bineînţeles. Adică trăieşti o anumită stare 
suprareală şi extrapersonală... raţiunea dumitale refuză 
o anumită realitate... realitate reală sau imaginară... 
este incapabilă să o incorporeze... să o digere... şi 
atunci apare criza... spaima... simptom clasic... în 
sfârşit, eu nu ştiu exact despre ce e vorba, nu mă 
pricep, dar cred că trebuie să te adresezi unui specialist 
cu un orizont ceva mai larg... unui psihanalist, unui 
metafizician... (Tresare.) Stai aşa! Am omul care te 
limpezeşte imediat, un tip formidabil. Vrei să mă duc, 
să-l chem? 

CHIŢIMIA I: Să nu fie tot un escroc. 

PROFESORUL: Ce naiba, domnule! Mă jigneşti! E specialist 
cu diplomă oficială şi cu studii la Freiburg. Mă duc să-l 
aduc. E nemaipomenit de simpatic, o discuţie cu el te 
calmează, te deconectează, te fortifică. Mă duc? 

CHIŢIMIA I: Stai puţin. E om de încredere? Adică se poate 
vorbi cu el deschis? 

PROFESORUL: Bineînțeles. Tipul e de o discreţie 
desăvârşită. 

CHIŢIMIA I: Dar cine e? 

PROFESORUL (oarecum derutat): Un amic de-al meu, un... 

CHIŢIMIA I: Asta am bănuit, dar ce meserie are? 

PROFESORUL: Filozof. 

CHIŢIMIA |: Ce fel de filozof? 

PROFESORUL: Particular. 

CHIŢIMIA |: Cum particular? 

PROFESORUL: Da, particular. Ce te miri? Dacă există 
croitori particulari, de ce să nu existe şi filozofi 
particulari? Tipul dă consultaţii la domiciliul clienţilor şi 
află că se descurcă nemaipomenit, are „Irabant” şi 
casă la Săftica. Il chem sau nu? 

CHIŢIMIA |: Să mai aşteptăm. Să vedem dacă vine şi la 
noapte. Dacă vine şi la noapte, atunci va trebui să luăm 
o hotărâre. În orice raz, unui psihiatru n-am să mă 

adresez. Acum câţiva ani am încăput, din întâmplare, 
pe mâna unuia şi, după cinci minute, gata-gata să mă 
interneze în balamuc pentru analize. Nu-i plăcea cum 
arăta privirea mea. 

PROFESORUL (se plimbă prin încăpere, gânditor): Spune- 
mi o singură chestiune, cu toată exactitatea de care te 
simţi capabil: eşti convins că tipul de azi-noapte nu ştie 
absolut nimic de ideea la care lucrăm noi? 

CHIŢIMIA | (evaziv): Ştie de idee, dar nu cred c-a venit 
pentru asta. (Pauză.) Adică s-ar putea să fi venit şi 
pentru asta, dar nu mia spus nimic. (Speriat.) Totuşi, nu 
înţeleg cum de-a apărut tocmai după douăzeci de ani şi 
cum a fost posibil. (/ritat.) Domnule, individul a murit în 
faţa mea! Ţi-o declar pe cuvântul meu de onoare şi în 
deplină stare de sănătate mintală! (/ntinde mâinile.) 
Uite, îmi tremură mie mâinile vreun pic? 

PROFESORUL: Nu, dar o poveste ca asta e în stare să te 
bage în spital. Va să zică a murit şi, totuşi, a venit... E 
stupid! Ce facem? Chem doctorul sau filozoful? Sau 
accepţi că ai halucinat şi lăsăm povestea baltă? 
(Pauză.) 

CHIŢIMIA | (după ce se gândeşte): Bine, du-te şi cheamă 
filozoful. 

PROFESORUL (/eşina): Mă întorc repede. Stă pe o stradă 
vecină. 

CHIŢIMIA | (singun): Problema e dacă discut sau nu cu 
nevastă-mea chestiunea. În halul în care e de nervoasă 
şi suspicioasă, va suporta ea adevărul? (Se aude 
soneria de la intrare.) Intră! 

CHIŢIMIA II (cu govăzeci de ani mai tânăr ca omonimul 
său, slab, palid, cu un zâmbet stins şi inofensiv pe 
față): Eşti singur? Nu te deranjez? 

CHIŢIMIA | (surprins şi derutat): Nu, dar... Tocmai trebuie 
să vină cineva pe la mine... 

CHIŢIMIA II: Atunci am să plec şi poate trec la noapte... 

CHIŢIMIA I: La noapte? 

CHIŢIMIA II: Am impresia că nu prea poţi să dormi în 
ultimul timp... E adevărat? 

CHIŢIMIA I: Da. Azi-noapte, când ai venit, nu dormeam. 

CHIŢIMIA Il: Ştiam că nu dormi. Am văzut lumina 
aprinsă... Şedeai acolo unde stai acum şi te gândeai, 
foarte trist... În ultimul timp mi-a fost dor de tine. 

CHIŢIMIA |: Ce fel de dor? 

CHIŢIMIA II: Mi-a fost dor să stăm aşa cum stăm acuma şi 
tu să mă întrebi ce m-ai întrebat mai înainte. 

CHIŢIMIA |: lartă-mă că te mai întreb ceva. De unde vii? 

CHIŢIMIA Il: De unde să vin? 

CHIŢIMIA I: Nu ştiu. Te întreb. 

CHIŢIMIA II: Păi ce întrebare e asta? 

CHIŢIMIA | (începe sa transpire de atâta încordare): Totuşi, 
vrei ceva de la mine? Scuză-mă că te întreb: ai nevoie 
de ceva? 

CHIŢIMIA II: Ceva... Adică ce înseamnă ceva? 

CHIŢIMIA I: Nu ştiu. Te întreb. 

CHIŢIMIA II: Vezi... 

CHIŢIMIA | (îşi pierde calmul: De văzut, văd. Dar de 
înţeles, ce să înţeleg? Ce trebuie să înţeleg? Explică-mi! 
Nu e suficient că ai apărut deodată, netam-nesam. 
Care e raţiunea? Dacă nu am raţiunea faptului, ca om 
normal, nu pot să mă descurc! 

CHIŢIMIA II: Dar nu trebuie să te frămânţi atâta. Tu te 
frămânţi şi te chinui tot timpul. Nu trebuie, zău! 

CHIŢIMIA |: Cum nu trebuie, când tu intri peste mine în 
casă cu acest zâmbet pe faţă? Explică-mi măcar acest 
zâmbet, dă-mi măcar un sfert din semnificaţia lui! 

CHIŢIMIA II (zâmbind): Ce ciudăţenie îţi trece prin cap! (^ 
priveşte lung, fără să mai zâmbească.) Ai o privire 
bolnavă, speriată şi plină de întrebări... Aş vrea să te 
mângâi, dar mi-e frică să nu plângi... (Face câțiva paşi 
spre Chiţimia |, dar acesta se retrage, speriat.) Te-ai 
speriat? Ţi-e teamă de mine? De ce? Nu trebuie. 

CHIŢIMIA |: Nu mi-e teamă. Cum o să-mi fie teamă? Ce 

întrebare e asta? (Pauză.) Ziceai că ţi-a fost dor de 
mine? 

CHIŢIMIA II: Da. Mi-am amintit tot felul de fleacuri... Când 
eram copii, de pildă, şi-am salvat noi amândoi o pasăre 
albă de la înec... O pasăre albă... (Surâde absent.) De 
fapt, noi nici nu am copilărit împreună... dar o pasăre 
albă am salvat... aşa mi-am amintit... Tu cum stai cu 
amintirile? 

CHIŢIMIA | (tresare; nu l-a auzit): Poftim? 

CHIŢIMIA II: Întrebam dacă te-ai mai gândit la mine... 
Dacă... (Se aude soneria de la intrare. Cei doi tresar.) 

CHIŢIMIA |: Pleacă! Pleacă imediat! 

CHIŢIMIA II (ca/m): Pe unde? Pe uşă? 

CHIŢIMIA |: Nu pe uşă! Ascunde-te! (Chitimia II se 
ascunde după o draperie. Intră Profesorul, însoțit de 
Filozof, tip aiurit, boem, neglijent îmbrăcat. În acest 
timp, Chiţimia II iese, neobservat.) 

PROFESORUL: Domnule Chiţimia, am plăcerea să-ţi 
prezint persoana despre care ţi-am vorbit. (Chiţimia I şi 
Filozoful îşi strâng mâinile.) Vă rog să luaţi loc. 

FILOZOFUL (/nfatuat): Prietenul meu. Profesorul, m-a 
informat că doriţi să vă folosiţi de serviciile mele. 
Tocmai plecam de-acasă, eram chemat la un caz 
urgent, dar el mi-a spus că dumneavoastră sunteţi un 
caz ta fel de urgent şi, desigur, nu puteam să-l refuz pe 
prietenul meu, un om cu adevărat strălucit, care în 
atâtea împrejurări delicate m-a servit ireproşabil. Mai 
mult, dânsul a avut bunăvoința să-mi expună, pe drum, 
cazul dumneavoastră. În linii mari, desigur. Aşadar, 
domnule Chiţimia, dumneavoastră aţi primit azi-noapte 
vizita unei persoane care a murit acum douăzeci de ani 
şi pe care n-aţi mai văzut-o de atunci niciodată. Ce 
aveţi de adăugat în plus? (Se ridică, îi studiază câteva 
clipe ochii, apoi se aşază.) 

CHIŢIMIA |: Acum câteva minute a fost din nou aici. 

PROFESORUL (uluit): După ce-am plecat eu? 

CHIŢIMIA I: Exact. 

PROFESORUL: Ceva deosebit în comportarea lui? Te văd 
cam tulburat. 

CHIŢIMIA I: Da. Sunt puţin şocat, dar îmi revin imediat. 

PROFESORUL: Putem să stăm de vorbă? Dacă nu, 
amânăm... 

CHIŢIMIA |: Mă simt mai bine. (Se duce, se uita după 
draperie, se convinge că Chiţimia II a plecat şi se 
întoarce.) 

FILOZOFUL: Vă rog să-mi permiteţi să conduc eu discuţia. 
Domnule Chiţimia, pentru ca să vă pot fi de un real 
ajutor, în sensul că să putem dezlega acest caz ieşit din 
comun — căci îmi permit să-l numesc aşa, şi am să vă 
explic mai târziu de ce — vă rog să-mi povestiţi pe larg, 
fără nici un fel de economie de detalii, cum aţi 
cunoscut persoana respectivă şi în ce împrejurări s-a 
produs moartea la care aţi asistat. Vă rog să nu-mi 
ascundeţi nimic, pentru că totul, absolut totul va 
rămâne între noi. 

CHIŢIMIA |: Am să vă spun totul aşa cum a fost, domnule, 
iar dumneavoastră să trageţi concluziile. Ne-am 
cunoscut în timpul războiului, înainte de a pleca pe 
front, în curtea regimentului. El era un tânăr de aceeaşi 
vârstă cu mine, foarte palid şi extrem de inteligent. Eu 
eram student în particular, el terminase în acelaşi an 
fizico-matematicile, deci eram doi tineri intelectuali, 
loviți de aceeaşi nenorocire. Am schimbat câteva fraze 
şi ne-am dat pe loc seama că ne vom putea înţelege. 
„Mergem să murim — mi-a zis el, la câteva minute 
după ce ne-am cunoscut — şi asta mă umple de 
indiferenţă şi scârbă”. Acelaşi lucru îl simţeam şi eu. 
Faptul că mergeam la moarte din obligaţie mă umplea 
de scârbă. Nu ştiam exact încotro merg, pentru ce, şi 
nici nu am întrebat pe nimeni. El la fel. Am stat pe front 
aproape trei ani, nedespărţiţi, îndurând împreună 
spaima, foamea, noroiul, frigul, prostia, mizeria, umi- 

linţa, ura,  înjurăturile, bătăile, bestialitatea şi toate 
celelalte abjecţii ale războiului. Aceşti trei ani de 
suferinţe ne legaseră până la confuzie, devenisem o 
singură fiinţă, cu o singură existenţă. Ne era foame la 
amândoi în acelaşi timp, în acelaşi timp ne era sete, 
dor sau frig, dormeam în acelaşi timp, nu mai era 
nevoie să vorbim, ne înţelegeam prin semne şi gesturi. 
Un deget pus la buze, într-un moment insuportabil, 
însemna: „Taci, nu te văita, nu mai e mult, azi probabil 
vom muri”. O mână trecută peste frunte însemna: „Nu 
te mai gândi, mi-ai promis că nu te mai gândeşti la 
nimic, de ce mă păcăleşti?” Două clipiri din ochi 
anunțau: „Îmi vine să plâng, povesteşte-mi ceva ca să 
nu plâng”. Seara sau în pauzele dintre atacuri, ca să nu 
ne lăsăm timp pentru gânduri. pentru amintiri, pentru 
tristeţe, ne spuneam poveşti. Fiecare spunea mereu 
aceleaşi povesti. Eu spuneam „Povestea porcului” şi 
„Ivan Turbincă”, iar el „Scufiţa Roşie” şi „Puiul” de Emil 
Gîrleanu. După poveştile mele râdeam amândoi, după 
poveştile lui plângeam. Intr-o zi, eram amândoi pe o 
cotă, unde deserveam un tun uşor şi o mitralieră. 
Fiecare avea groapa lui. La un moment dat, l-am rugat 
să facem schimb de gropi, deoarece a mea era plină cu 
apă, iar eu voiam să mă usuc la picioare. Am schimbat 
gropile şi, în secunda următoare, un obuz a căzut exact 
peste el, adică în groapa în care fusesem eu. Obuzul i-a 
tăiat ambele picioare şi i-a desfăcut burta. 

FILOZOFUL: A murit imediat? 

CHIŢIMIA I: Nu, a mai trăit un ceas. La cap nu avea nici o 
rană, era complet lucid, vorbea, a fumat două ţigări. 
Între noi exista o convenţie: în caz că unul sau altul 
avea să fie mutilat, celălalt era obligat să-l împuşte. 
Adică am decis amândoi să nu acceptăm să ne 
întoarcem acasă decât întregi. 

FILOZOFUL: Şi? L-ai împuşcat? 

CHIŢIMIA I: Mai întâi l-am îngropat pe jumătate în pământ, 

ca să nu mai simtă durerile. Toţi răniții cereau să fie 
îngropaţi în pământ până veneau brancardierii, pentru 
că pământul, fiind răcoros, le lua durerile. Pe urmă, el 
şi-a aprins o ţigară şi mi-a spus că, în caz că rămân în 
viaţă, să trec pe la o cunoştinţă de-a lui şi să-i rezolv 
nişte treburi personale, după care au început durerile. 
L-am întrebat dacă e cazul să chem brancardierii, dar el 
mi-a spus că nu e cazul. A început să urle îngrozitor, 
avea nişte dureri aşa de mari, că lua ţărână şi-şi 
umplea gura, ca să nu mai urle. Atunci i-am pus pistolul 
în mână, l-am ajutat să-l ducă la tâmplă, m-am întors 
cu spatele şi... 

FILOZOFUL: Deci, cine a tras? Dumneata sau el? 

CHIŢIMIA I: Nu mi-am dat seama exact... Adică nu-mi mai 
aduc aminte... Probabil amândoi. Dar nu asta are 
importanţă. Important e că am auzit detunătura... 

FILOZOFUL: Cine l-a îngropat? Dumneata? 

CHIŢIMIA |: Nu. Eu a trebuit să mă retrag imediat. El a 
rămas singur în groapă. De atunci nu l-am mai văzut. 

FILOZOFUL: Aveţi de declarat ceva în plus? 

CHIŢIMIA I: Nu. 

FILOZOFUL: Am să vă pun o întrebare importantă: în 
timpul celor două vizite pe care vi le-a făcut fostul 
prieten, aţi discutat ceva în legătură cu acele 
împrejurări, adică v-a pus vreo întrebare legală de 
perioada războiului? 

CHIŢIMIA I: Nu. Nu m-a întrebat nimic. 

FILOZOFUL: Ultima întrebare, domnule. Înfăţişarea lui de 
acum este cea pe care o avea cu douăzeci de ani în 
urmă? Adică e neschimbat? 

CHIŢIMIA I: Da, este neschimbat. Doar că e îmbrăcat civil. 

FILOZOFUL: Într-un cuvânt, se mişcă şi arată ca un om 
normal şi la locul lui?! 

CHIŢIMIA I: Da. Ca şi cum ne-am fi întâlnit întâmplător pe 
stradă. 

FILOZOFUL (îşi notează câteva date în carnet, apoi se 

gândeşte câteva clipe): Mda! În ceea ce mă priveşte 
sunt edificat. E o întâmplare tipică pentru categoria 
CIC. 

CHIŢIMIA I: N-am înţeles. 

FILOZOFUL: E vorba de categoria „Cazuri ieşite din 
comun”. O categorie foarte largă, în care intră inclusiv 
farfuriile zburătoare, o categorie care dumneavoastră, 
profanilor, nu vă spune nimic, dar care pe noi, 
specialiştii, ne ajută să simplificăm lucrurile. 

CHIŢIMIA I: Deci eu sunt un caz ieşit din comun? 

FILOZOFUL: În această situaţie, da. Şi nu văd de ce vă 
consideraţi jignit!? 

CHIŢIMIA |: Dar nu mă consider. 

FILOZOFUL: Vreau să vă spun că CIC- urile, adică cazurile 
ieşite din comun, sunt o permanenţă a lumii 
contemporane. După calcule recente, la fiecare 
secundă în lume se petrec două virgulă cinci cazuri 
ieşite din comun, cazuri care scapă logicii obişnuite şi 
raţiunii umane în general. Ziarele de ieri, de pildă, au 
scris despre un paraşutist care a căzut de la cinci mii 
de metri cu paraşutele închise şi care s-a ales doar cu o 
fractură. În timp ce eu sau dumneata ne împiedicăm de 
o piatră, cădem şi murim. Sau campionul acela de înot 
care moare înecat în cadă... Sau acel câine căruia 
stăpânul îi pleacă cu avionul în altă ţară şi care câine 
aleargă cale de două mii de kilometri, traversând un 
pustiu, trei râuri şi o mare sărată, găsindu-l pe stăpân. 
Sau o fetiţă care se rătăceşte în pădure şi care 
hipnotizează cu privirea o haită flămândă de lupi, lupi 
care, în loc s-o sfâşie, se lasă mângâiaţi şi traşi de 
urechi şi de cozi de către această fiinţă candidă. Sau 
cazul acelui general căruia i se pune în mâncare o 
porţie dublă de arsenic şi care nu simte nimic, pentru 
ca altă dată să facă alergic din cauza unei boabe de 
piper şi să moară. Sau de pilotul acela german căruia, 
în timpul celui de-al doilea război mondial, i se opresc 

ambele motoare în aer, este prins de o furtuna care-l 
duce tocmai în Africa, cade în junglă, în mijlocul unui 
trib de canibali, tipul rămâne acolo, devine şi el canibal 
şi se proclamă şef al tribului. După douăzeci de ani vine 
acolo o expediţie ştiinţifică, tribul o prinde, o mănâncă, 
vine un regiment să pedepsească tribul şi, cu această 
ocazie, fostul pilot devenit canibal află că şi-a mâncat 
propriul frate. Sau cazurile din ce în ce mai frecvente, 
în ultimul timp, de sinucideri la animale. Personal, ţiu la 
dispoziţia oricui, cel puţin o mie de cazuri de acest fel, 
pe care logica actuală nu le poate explica fără să cadă 
în misticism sau ridicol. S-a simţit, fireşte, nevoia 
descoperirii unei noi ştiinţe sau discipline care să 
explice, sau să clasifice, sau cel puţin să conserve 
cazurile ieşite din comun. Aşa se face, de pildă, că la o 
universitate particulară din Minesotta există o catedră 
CIC. S-a născut, cum vă spuneam, o nouă ştiinţă: ştiinţa 
cazurilor ieşite din comun. 

PROFESORUL: Spune-mi, colega: la noi s-a făcut ceva în 
acest sens? 

FILOZOFUL: Da, dar nu pe cale oficială. ( Confidential.) Se 
opune Ministerul Sănătăţii. Peste câţiva ani, desigur, 
vom intra şi noi în normal. Domnule Chiţimia, am 
reţinut cazul dumneavoastră, îl studiez astăzi, iar 
mâine vă dau un răspuns. Consultaţia vă costă 
nouăzeci şi opt de lei şi cincizeci de bani. (Scoate un 
chitanțier din buzunar şi începe să scrie.) 

CHIŢIMIA I: Dar pentru ce trebuie chitanţă? 

FILOZOFUL: Eu dau consultaţii particulare şi trebuie să 
plătesc impozit statului. Altfel încalc legea contra 
veniturilor ilicite. (F întinde bonul lui Chiţimia 1.) Actul e 
sfânt. 

CHIŢIMIA I: Vă achit când veniţi cu rezultatul. 

FILOZOFUL: Obişnuiesc să primesc onorariul la început. 

CHIŢIMIA I: Va cred, dar, până nu vine soţia, nu am nici un 
ban. 

PROFESORUL (către Filozof): Ai toata încrederea. Răspund 
eu. 

FILOZOFUL (decis): Fără bani nu plec. Mai ales c-am tăiat 
şi chitanţa. 

CHIŢIMIA |: Atunci aşteptaţi până vine soţia mea de la 
servici. 

FILOZOFUL: Da. Deşi sunt grăbit, voi aştepta. (Pauză.) 

PROFESORUL (către Chiţimia I|, aluziv): O cafeluţă, ceva... 

CHIŢIMIA I (zgârcit: Nimic! 


(Pauză. Se aude sunetul scurt şi timid al soneriei.) 


FILOZOFUL: A venit soţia? 

CHIŢIMIA I: Nu. Soţia are cheie... 

FILOZOFUL (speriat): Atunci cine ar putea fi? Ar putea să 
fie el? 

CHIŢIMIA I (îngrijorat): S-ar putea... Să deschid? 

FILOZOFUL (cuprins de o punică teribilă): Nu! Nu! Nu 
deschideţi! Cât sunt eu aici, nu! (Pauză. Soneria se 
aude din nou, la fel de scurt şi timid. Cei trei îşi aprind 
câte o țigară. Tăcere lungă, apăsătoare.) 


CORTINA 

PARTEA a Il-a 


(Acelaşi decor. Aceleaşi personaje, în aceeaşi poziție. 
Se presupune că de la terminarea primei părți au trecut 
doar câteva minute.) 


FILOZOFUL (către Chiţimia |): Vreţi să vedeţi dacă a 
plecat... 

CHIŢIMIA | (se duce în vârful picioarelor spre uşă şi 
ascultă; apoi se întoarce): Cred c-a plecat. 

PROFESORUL: l-am auzit paşii. 

FILOZOFUL (se ridică): Atunci eu am să plec, totuşi, 
urmând să revin mai târziu pentru onorariu. (Se aude 
zgomotul unei chei care se învârte în broască.) Cine e? 
(Intră Vica.) 

PROFESORUL (vese)): A venit soţia domnului Chiţimia! 
Bună ziua, doamna. 

VICA (severă): Bună ziua. 

CHIŢIMIA | (surprins): De ce te-ai întors aşa de devreme? 
Dă-mi o explicaţie! 

VICA: Şefa m-a văzut palidă şi mi-a dat voie să vin acasă. 
De altfel, bănuiam că aici se petrece ceva. Cine e 
dânsul? 

CHIŢIMIA I: Un specialist care mi-a oferit o consultaţie de 
specialitate. Trebuie să-i dau nouăzeci şi opt de lei şi 
cincizeci de bani. 

VICA: Şi de ce nu-i dai? 

CHIŢIMIA I: Nu mă obliga să te urăsc mai mult decât sunt 
în stare. Scoate banii! (Vica scoate o sută de lei din 
poşetă şi i-o dă.) Mersi. (Către Filozof.) Poftim, domnule, 
şi opreşte restul. Când voi avea rezultatul? 

FILOZOFUL: Cel târziu mâine dimineaţă. 

CHIŢIMIA I: Perfect. 

FILOZOFUL: S-ar putea să fiu gata chiar în seara aceasta. 

VICA (către Filozof, cu ironie): Ai intrat şi dumneata in 
combinaţie? 

FILOZOFUL: Nu înţeleg despre ce fel de combinaţie 
vorbiţi, doamnă. 

VICA: Sunteţi cam mulţi pentru o biată idee. lar bani din 
partea mea n-o să mai vedeţi! (Trece în baie.) 

FILOZOFUL (către Chiţimia N): Doamna a încercat să mă 
umilească şi eu nu văd motivul. Cred că cineva ar 
trebui să-i explice că mă aflu aici la cererea clientului. 

CHIŢIMIA I: Nu v-a umilit nimeni, domnule. Dacă e cineva 
umilit aici, acela sunt eu. 

PROFESORUL: Dragul meu, nu-mi place când vorbeşti aşa. 

CHIŢIMIA | (aproape plângând): Sunt un tip ghinionist. 
Exact când eram gata să-mi realizez ideea pentru care 
mă zbat de o jumătate de viaţă, pică peste capul meu 
un CIC! Nu putea să mai întârzie măcar o lună, o 
săptămână, o zi?! 

PROFESORUL: Nu fi fatalist şi nu te mai văieta! Succesul 
dumitale e asigurat! Nimeni nu-l mai poate împiedica 
să vină! Fii optimist! (Către Filozof.) Ţi-am explicat, mi 
se pare, în linii mari, că domnul Chiţimia, ajutat de 
mine, este pe cale să realizeze o invenţie de o valoare 
fabuloasă. (Îi arată macheta.) Trenul fără locomotivă! 
Trenul care merge fără combustibil, din propria lui 
inerție, perpetuum mobile pe calea ferată! Revoluţie în 
transporturile lumii! În câteva zile macheta va fi gata şi 
ideea va fi lansată pe piaţa mondială! Domnul Chiţimia, 
aici de faţă, este un savant şi va deveni o somitate. 
Crezi că ar putea să scape premiul Nobel? 

FILOZOFUL (după ce studiază cu multă atenție macheta): 
Exclus! În primul rând, pentru că se aduce o contribuţie 
teoretică nouă în fizica mişcării. Plus uriaşa importanţă 
practică pentru umanitate. Domnule Chiţimia, sunt 

copleşit de ceea ce văd şi aud. Vă felicit călduros. 
Genială idee! 

CHIŢIMIA I (îngânaurat): Mersi. 

FILOZOFUL (pe un ton scurt, şi confidențial): În cazul 
acesta, însă, după umila mea părere, lucrurile se 
complică serios. Cred că nu pe mine trebuia să mă 
chemaţi, ci un detectiv. 

PROFESORUL: Exagerezi. 

FILOZOFUL: Aş fi fericit. 

CHIŢIMIA I: Credeţi că ar fi posibil să...? 

FILOZOFUL : Ba bine că nu ! O idee de o astfel de valoare 
este oricând în pericol. Un spion de profesie şi-ar da şi 
viaţa pentru ea. Nu v-aţi pus această problemă până 
acum? 

PROFESORUL: Eu i-am atras de la început atenţia 
domnului Chiţimia că tipul ar putea fi un impostor. De 
ce tocmai acum l-a apucat pasiunea pentru vizite? lată 
o coincidenţă care sare imediat în ochi. 

FILOZOFUL: Încă două amănunte care mă îngrijorează şi 
pe care eu le-am subliniat deja în carneţelul meu de 
note: tipul face vizite numai când ştie că domnul 
Chiţimia e singur acasă şi poartă discuţii exclusiv 
evazive. (Către Chiţimia I.) E cumva şi ironic? 

CHIŢIMIA |: Nu am remarcat. Dimpotrivă, uneori mi s-a 
părut chiar duios. 

FILOZOFUL: Ca să vă inducă în eroare. De ce nu anunţaţi 
miliția? 

PROFESORUL (în şoaptă): Nu e cazul. Suntem în legătură 
cu o firmă străină, ceea ce, evident, nu convine 
autorităţilor. Vrem să vindem ideea în Japonia, pe 
dolari. 

FILOZOFUL: În cazul acesta, descurcaţi-vă singuri. 

PROFESORUL: Poţi să ne dai o sugestie? 

FILOZOFUL: Trebuie să meditez. Din păcate, acum sunt 
grăbit. Mă aşteaptă un client. 

VICA (iese din baie şi se îndreaptă spre bucătărie; către 

Chițimia 1): Nu vrei să iei masa, dragul meu? Am 
ciuperci. 

CHIŢIMIA I: Nu pot. Vezi doar că am musafiri. 

VICA: Din păcate, ciupercile mele sunt limitate... (/ntră în 
bucătărie.) 

PROFESORUL (către Filozof) Prietene, o clipă! Mai există 
un detaliu foarte important de care trebuie ţinut 
seama. Acum mi l-am adus aminte şi te rog să-l notezi: 
atât tipul respectiv, cât şi domnul Chiţimia au acelaşi 
nume. 

FILOZOFUL: Care nume? 

PROFESORUL: Chiţimia! 

FILOZOFUL: Dar cum e posibil? 

PROFESORUL: Nu ştiu. Domnul Chiţimia poate să ne 
explice. Poţi să ne explici această coincidenţă, domnule 
Chiţimia? 

CHIŢIMIA | (după ce gândeşte îndelung): Pot. dar cu 
condiţia să nu afle soţia mea. 

PROFESORUL: Dacă dumneata nu vrei, nu va afla. 

CHIŢIMIA I: Să vă explic. (Pauză.) Chiţimia nu este, de fapt 
numele meu, ci numele lui. 

FILOZOFUL (tulburat): Daţi-mi voie să mă aşez. (Se 
aşază.) Continuaţi. 

CHIŢIMIA I: Deci, aşa cum v-am spus mai înainte, după ce 
el a murit, eu am plecat de pe cota respectivă, lăsându- 
| în groapă. Nu ştiu ce s-a întâmplat cu trupul lui, pen- 
tru că eu am fost scos în aceeaşi zi de pe linia întâia şi 
trecut în rezervă. Dar, ce-am descoperit peste câteva 
zile, fiind în tren, în drum spre ţară?! Că eram îmbrăcat 
cu vestonul lui. Obişnuiam, de altfel să schimbăm 
hainele între noi. În veston se aflau actele prietenului 
meu. lar actele mele se aflau la el. Din clipa aceea am 
hotărât să iau identitatea lui. Pentru toată viaţa. 

PROFESORUL: De ce-ai făcut asta? 

CHIŢIMIA I: Probabil din comoditate... Sau de frică... Cui să 
explici, în haosul care se crease după război, că am luat 

din greşeală actele unui mort? Cine m-ar fi crezut? 
Dacă eram luat drept spion sau criminal de război? 

FILOZOFUL: În ce sens criminal de război? În sensul că l- 
aţi sprijinit pe prietenul dumneavoastră să moară ? 

CHIŢIMIA I: Nu ştiu la ce m-am gândit. 

PROFESORUL: Deci, în momentul de faţă, dumneata ai o 
identitate falsă? Adică porţi numele lui? 

CHIŢIMIA I: Da! Şi ce-i cu asta? 

FILOZOFUL : Nu e nimic. Nu văd cu ce v-ar incomoda 
acest detaliu. 

PROFESORUL (după o pauză îndelungă): Ar fi posibil ca 
tipul să fi venit pentru a-ţi cere numele înapoi ? 

CHIŢIMIA |: N-a făcut nici un fel de aluzie. 

FILOZOFUL: Spuneaţi că soţia nu cunoaşte acest aspect? 

CHIŢIMIA |: Care aspect? 

FILOZOFUL: Chestia cu numele. 

CHIŢIMIA I: Nu. Dar am de gând să-i mărturisesc. Probabil 
că o voi face chiar astăzi. Pentru ea, amănuntul are o 
mare importanţă. Probabil că va face o criză sau chiar 
ne vom despărţi din cauza asta, dar n-am încotro, 
trebuie să risc. 

PROFESORUL: Dacă e riscant, amână mărturisirea. N-are 
rost. Mai întâi să terminăm treaba. 

CHIŢIMIA I: Aşa i-am promis. Că azi am să-i spun adevărul. 

FILOZOFUL: Care adevăr ? 

CHIŢIMIA |: Că nu eu sunt Chiţimia. Sau, mai exact, că eu 
nu sunt Chiţimia. 

FILOZOFUL: Şi ? Cu ce-ar afecta-o asta? 

CHIŢIMIA |: Păi ea a fost logodnica lui Chiţimia! Adică a 
prietenului meu! 

PROFESORUL: Nu înţeleg. Şi atunci cum de v-aţi căsătorit? 

CHIŢIMIA I: Foarte simplu. Când m-am întors de pe front, 
m-am dus la ea acasă şi m-am dat drept Chiţimia. 
Adică drept logodnicul ei. 

FILOZOFUL: Păi ea nu-l cunoştea? 

CHIŢIMIA I|: Foarte vag. Doar din vedere. Ea era elevă, el 

student, îşi scriau, îşi făceau jurăminte şi s-au logodit 
prin corespondenţă. Pe urmă nu s-au văzut patru ani. 
lar eu, când am venit, purtam barbă. 

FILOZOFUL: ŞL ea n-a bănuit nimic-nimic? 

CHIŢIMIA |: La început avea, probabil, unele suspiciuni, 
îmi punea diverse întrebări stranii, dar eu i-am interzis 
să-mi mai aducă aminte de trecut şi am reintrat în 
normal. 

PROFESORUL (înfiorat): Deci, doamna Vica nu cunoaşte 
absolut nimic din tot ce ne-aţi povestit nouă? Adică 
faptul că nu sunteţi adevăratul ei logodnic? 

CHIŢIMIA |: Nu. Dar am să-i spun chiar acum. Vreţi să 
asistați? 

FILOZOFUL: Nu. Eu na suport astfel de scene. Mă retrag. 

PROFESORUL: Şi eu. 

CHIŢIMIA I: Vă rog să rămâneţi. Îmi va fi mai uşor. 

VICA (ieşind din bucătărie): Dragul mea, nu vii să 
mănânci? 

CHIŢIMIA | (solemn): Draga mea, ia loc. Am să-ţi fac o 
mărturisire importantă. (Pauză. Profesorul şi Filozoful se 
îndreaptă spre uşă.) Eu nu sunt Chiţimia! 

VICA (aşezându-se, calmă): Ştiam. Altceva. 


(Chițimia I, Profesorul, Filozoful încremenesc.) 


CHIŢIMIA I (învins): Ştiai? 

VICA: Da. 

CHIŢIMIA |: De când ? _ 

VICA: Din prima noapte. (Pauză.) In seara aceea, când te- 
ai întors de pe front, tu ai adormit imediat, frânt de 
oboseală, dar eu am rămas trează toată noaptea şi te- 
am privit. Mi-erai aşa de drag, atât de groaznic de greu 
trecuseră anii da aşteptare, încât am rămas să mă 
conving că exişti, că te-ai întors. Am stat şi te-am privit. 
La un moment dat ai început să vorbeşti în somn. 
Vorbeai şi plângeai. 

CHIŢIMIA |: Ce-am spus ? 

VICA: Mai multe. M-a uimit, Insă, această frază: „Dragul 
meu  Chiţimia, o să am eu grijă de toate!” Care 
Chiţimia? — m-am întrebat. Chiţimia e el! Deci, cum 
poate vorbi cu el însuşi ? 

CHIŢIMIA I: Minţi! Dacă ştiai, îmi spuneai de-atunci! 

VICA: N-am fost sigură, dar dacă voiam, puteam să aflu. 
Crezi că n-aş fi putut să te verific? Află că ştiu aproape 
tot despre tine. Noaptea vorbeşti în somn fără încetare. 
Trebuie să-mi pun vată în urechi ca să pot dormi. M-am 
astenizat din cauza vorbitului tău în somn. 

CHIŢIMIA | : Eşti atât de calmă, încât cred că glumeşti. Nu 
cumva joci teatru ? 

VICA: Ştii bine că nu mă pricep. 

CHIŢIMIA |: Te întreb foarte serios, Vica, şi te rog să-mi juri 
că vei fi sinceră: ai ştiut tu din prima zi când m-am 
întors că eu nu stat Chiţimia? 

VICA: Nu din prima zi, ci din prima noapte, când ai vorbit 
în somn. 

CHIŢIMIA | (uluit): Am vorbit în somn... Extraordinar! Dacă 
nu vorbeam în somn, ai fi bănuit ceva? Il imitam aşa de 
bine! Şi mersul, şi vocea, şi gesturile... Plus că aveam 
barbă... Tu nu-l văzuseşi decât de două ori în viaţă. 

VICA: Da. 

CHIŢIMIA I: Şi cum ai putut să mă suporţi douăzeci de ani, 
ştiind că sunt falsul tău logodnic? De ce mi-ai dat tot 
timpul impresia că nu bănuieşti nimic şi că eşti ataşată 
de mine? 

VICA: Există mai multe explicaţii. În momentul acela eram 
foarte singură pe lume, foarte săracă şi speriată. Adică 
aveam nevoie de un om în viaţă. Şi acela erai tu, pe 
tine mi te oferise viaţa, nu-mi puteam permite luxul să 
te refuz. De altfel, la început erai blând şi duios, ţii 
minte cum te uitai în ochii mei ore in şir şi cum 
adormeai oftând în braţele mele? Am ţinut la tine ca la 
bărbatul meu, deşi ştiam că ai intrat în viaţa mea 

printr-un fals şi că la un moment dat ai început să mă 
urăşti. De ce ai început să mă urăşti la un moment dat? 

CHIŢIMIA I: Pentru că aşteptam mai mult de la tine. El îmi 
vorbea despre tine ca despre o fiinţă sublimă, îţi 
citisem toate scrisorile şi mă emoţionam de fiecare 
dală, scriai al naibii de frumos şi atunci mi-am zis că, 
dacă nu are el parte de tine, să am eu, care eram cel 
mai bun prieten al lui. Te credeam o minune a lumii, o 
răsplată pentru toate suferinţele pe care le îndurasem. 
Pe urmă, ce să descopăr? Că eşti o simplă nevastă. Ca 
să nu-ţi mai spun ceea ce ştii şi tu: că după câţiva ani 
te-ai urâţit şi te-ai făcut rea. 

VICA: Dar la dezamăgirile mele nu te gândeşti? Plecase 
de lângă mine un om extraordinar, o fiinţă sublimă, cu 
ochii albaştri, pe care-l văzusem doar de două ori, dar 
care mă fermecase pentru toată viaţa, şi se întorsese în 
locul lui un om oarecare, banal, obosit, mediocru. Da, 
eşti un mediocru! El era un geniu! Şi, în plus, ai ochii 
căprui. Cum de nu ţi-ai dat seama că o să te recunosc, 
când ochii lui erau cei mai frumoşi ochi albaştri din 
lume? 

CHIŢIMIA I: Într-adevăr, avea ochi mai frumoşi ca mine... 
În schimb, eu eram mai înalt... 

PROFESORUL (intervine timid): Doamnă, iertaţi-mă că 
particip — evident, fără voia mea — la această 
dureroasă scenă de familie şi, mai ales, iertaţi-mă că 
mă amestec. Nu încercaţi să-l minimalizaţi în ochii mei 
pe domnul Chiţimia, numindu-l mediocru, pentru că eu 
lucrez alături de dânsul de aproape un an şi ştiu ce idee 
fantastică i-a ieşit din cap. 

VICA: Care idee fantastică, domnule Profesor? Ideea cu 
trenurile perpetuum mobile? 

PROFESORUL: Ba. 

VICA: la întrebaţi-l pe soţul meu a cui este ideea aceasta. 
(Către Chiţimia 1.) A cui e ideea? 

CHIŢIMIA I: A lui. 


42 


Chiţimia 

VICA: Recunoşti? 

CHIŢIMIA I: Da. Şi care e acuzaţia pe care mi-o aduci? Că 
am furat-o de la un mort? Află că el mi-a dăruit-o! El 
mi-a spus unde e proiectul şi ce trebuie să fac cu el! 

VICA: l-ai mai luat o lucrare! Lucrarea aceea despre 
ecuaţii. De ce n-ai publicat-o pe numele lui? 

CHIŢIMIA |: Pentru că... 

VICA: Pentru că ai vândut-o pe bani unui alt escroc, care a 
publicat-o pe numele lui. 

CHIŢIMIA I: N-am vândut-o! Mi-a furat-o! 

VICA: Era un escroc care te-a şantajat. lar tu, pentru că te 
simţeai cu conştiinţa încărcată, ai fost slab şi ai cedat. 
Vezi cât de multe ştiu despre tine? 

CHIŢIMIA I: Da. Dar cu cât ştii mai multe, cu atât îmi eşti 
mai oribilă. Puteai să-mi spui toate astea între patru 
orbi. Dar anume ai ales momentul când avem invitaţi, 
ca să mă umileşti şi să mă duci la sinucidere. Ei, află că 
nu mă sinucid! 

VICA: Nu vreau să faci asta. Nu mă interesează 
răzbunarea. 

CHIŢIMIA l: Atunci pentru ce mă acuzi acum că i-am furat 
unui om numele, logodnica şi ideile? De ce mă acuzi? 
VICA: Dar toate astea le-ai recunoscui chiar tu! Tu ai vrut 
să scoţi adevărul la iveală! Tu ai descins discuţia! Eu 
puteam să-ţi suport minciunile în continuare, puteam 
să trăim aşa până la sfârşitul vieţii fără să-ţi spun 
nimic. De ce ai deschis discuţia? De ce? Ce s-a 

întâmplat? (Pauză.) 

FILOZOFUL: S-a întors Chiţimia, doamnă! 

VICA (u/uită): Care Chiţimia? 

FILOZOFUL: El! Adevăratul! 

VICA: De unde să se întoarcă? E mort! 

FILOZOFUL: O fi mort, dar dacă, totuşi, s-a întors, ce 
putem face? 

CHIŢIMIA | (către Vica): El era azi-noapte... Cu el am 
vorbit... 

VICA (îngrozită): Dar nu este mort? 

CHIŢIMIA |: Ba da... Cel puţin aşa cred... L-am lăsat în 
pământ, sfârtecat de un obuz şi cu un glonte în cap. 
Dar dânsul... (Arată spre Filozof.) ...zice că e, totuşi, 
posibil, să se fi întors. Dânsul are o teorie care face 
posibilă o astfel de întoarcere. 

FILOZOFUL (panicat): Să fie limpede: eu nu susţin faptul 
ca atare, ci încerc să-l explic. Am venit aici la cererea 
clientului. Rog a nu fi amestecat în aspectele juridice 
ale chestiunii. 

VICA (către Chiţimia N: Nu cumva l-ai omorât chiar tu? 

CHIŢIMIA |: Eu?! De ce să-l omor eu? De unde ţi-a venit 
întrebarea? 

VICA: Mi-ai mărturisit într-o noapte, în somn, că l-ai ajutat 
să moară. Ce înseamnă a ajuta un om să moară? 

CHIŢIMIA |: A ajuta un om să moară înseamnă să fii alături 
de el în ultima clipă şi să-i uşurezi despărţirea de viaţă. 
Eu am fost alături de el. 

VICA: Şi ce ţi-a spus în ultima clipă? 

CHIŢIMIA I: Să am grijă de line. 

VICA: Şi ai avut tu grijă de mine? 

CHIŢIMIA |: Din moment ce stau de douăzeci de ani cu 
tine... 

VICA: Crezi că asta e suficient? (Pauză.) Dar ce ţi-a mai 
spus atunci? Cum vorbea? Cum ţi-a spus să ai grijă de 
mine? 

CHIŢIMIA I: Să vin şi să-ţi spun c-a murit... şi să am grijă 
de tine... Nu mi-a explicat cum să am grijă... 

VICA: Ţi-a spus el să te căsătoreşti cu mine? 

CHIŢIMIA |: Nu mi-a spus. Cum putea să-mi spună aşa 
ceva? Ideea mi-a venit după ce am descoperit că 
purtam vestonul lui şi că aveam asupra mea actele lui. 
Aveam adresa la, fotografia ta... De fapt, mă 
îndrăgostisem de tine din fotografie, încă înainte de-a 
muri el. 

VICA: Şi nu cumva i-ai dorit moartea din cauza asta? 

CHIŢIMIA I: Poate în subconștient. Dar cum subconştientul 
nu ni-l putem controla, nu-mi fac nici o vină. 
Subconştientul e un fel de subsol igrasios al conştiinţei 
noastre. Nu-i aşa, domnule Filozof? (Acesta nu-i 
răspunde. Către Vica.) Da, mă gândisem dinainte ca, în 
cazul în care el va muri, să încerc să mă căsătoresc cu 
tine, există în mine această intenţie perfidă. Adică, să 
viu să-ţi anunţ moartea lui, să stau prin preajma ta, 
după care să încep să-ţi fac curte. Pe urmă, când 
moartea lui s-a adeverit, mi s-a părut mai la îndemână 
să-i iau identitatea, iar tu să-mi devii soţie fără nici un 
efori. Crezi că dacă veneam la tine ca prietenul lui şi-ţi 
făceam curte aproximativ câteva luni sau un an nu mă 
luai de bărbat? Mă luai. 

FILOZOFUL (către Profesor): Tot ce aud e sublim şi straniu. 
Totul pare o invenţie literară de cea mai bună calitate. 
PROFESORUL (către Filozofi: Am impresia că prietenul 

nostru n-a spus toiul. 

VICA (frământată): Nu vreau să fac un păcat şi să te acuz 
pe nedrept, dar mă întreb dacă nu cumva l-ai ucis chiar 
tu, intenţionat. 

CHIŢIMIA |: Bănuiala asta să-ţi iasă din cap! Totul s-a 
întâmplat aşa cum am spus. Martor mi-e Dumnezeu. 
(Rău.) Cum îţi închipui că aş fi putut să-mi omor 
prietenul pentru tine? Uită-te în oglindă. 

VICA: Da, dar pe atunci eram frumoasă! Tu singur ai 
recunoscut. Mă iubeai în taină, te obsedam... Bănuiala 
mea e verosimilă... Sper, totuşi, că nu l-ai ucis, sper... 
Chiar dacă m-ai fi iubit ca un nebun, nu te-aşierta! 

CHIŢIMIA |: Nu te iubeam atunci, când trăia el... Imi 
plăceai... Mă şi obsedai puţin... Dar nici chiar într-atât 
încât să mă împingi la violenţă. 

VICA: Atunci e altceva la mijloc. Înseamnă că te-a obsedat 
ghidul celebrităţii. Te-ai gândit să te căsătoreşti cu mine 
pentru a pune mâna pe lucrările lui, ştiai că el mi le-a 
lăsat mie în păstrare. Ştiai că lucrările lui sunt de 

valoare şi că el are geniu. Înseamnă că ai făcut totul 
din cea mai abjectă meschinărie şi că eşti un impostor 
sinistru! Asta eşti! 

CHIŢIMIA |: Gândul de a-i lua ideile mi-a venit mai târziu, 
iar în valoarea lor genială n-am crezut niciodată, nici 
chiar acuma, când Profesorul pretinde că voi lua, vrând- 
nevrând premiul Nobel. 

PROFESORUL: O să-l iei! 

FILOZOFUL: Nu-l ia! 

PROFESORUL: De ce? 

FILOZOFUL: Am să vă spun când vom rămâne singuri. 

VICA: Ce înseamnă singuri? Adică fără mine? 

FILOZOFUL: Vai, doamnă, n-am făcui nici o aluzie! 

VICA (teribi/ de tulburată): Ce să înţeleg din toate astea? 
Că el există? Că s-a Întors? S-a întors unde? Şi de 
unde? (Către Chiţimia 1.) L-ai văzut, într-adevăr? Ai vor- 
bit cu el? (Acesta tace.) Cum arată? Te-a întrebat ceva 
de mine? 

CHIŢIMIA I: Nu! 

VICA: Dar de ce nu m-ai chemat? Poate voiam să-i 
vorbesc! (P/ânge.) Voiam să-l văd! Cum ai putut să nu 
mă chemi? 

CHIŢIMIA I: Uite că nu mi-a venit ideea! 

VICA: Dacă există cu adevărat, va trebui să-i dau o 
explicaţie... Să-i explic cum l-am trădat vreme de 
douăzeci de ani, cu bună-ştiinţă. Probabil că sunt 
vinovată... Poate că trebuia să-l aştept... Din moment 
ce el s-a întors, trebuia să-l aştept... (lese, călcând 
țeapănă, ca o somnambulă şi trece în camera cealaltă, 
închizând glasvandul în urma ei. Ceilalţi rămân o vreme 
îngânduraţi.) 

PROFESORUL (către Filozofi: Voiai să spui ceva mai 
înainte. 

FILOZOFUL: Da. Că planurile dumneavoastră de a lansa 
această idee pe piaţa mondială şi de a cuceri premiul 
Nobel sunt foarte aproape de prăbuşire. 

PROFESORUL: De ce? 

FILOZOFUL: Dacă domnul Chiţimia este normal, iar eu nu 
mă îndoiesc de asta, şi dacă ceea ce ne-a relatat este 
exact, tipul vă va lăsa cu buza umflată. 

PROFESORUL: Dumneata crezi că, într-adevăr, persoana e 
Chiţimia cel autentic sau... 

CHIŢIMIA |: Sau ce? 

PROFESORUL: Ştiu şi eu? O sosie... O dublură... Nu-mi dau 
seama ce. 

FILOZOFUL: Domnilor, nu asta are importanţă, adică ce 
este sau ce nu este. Important e că nu mai sunteţi 
proprietarii ideii... Că a apărut proprietarul cel 
adevărat... Care se mişcă şi, mai ales, vorbeşte... Din 
punct de vedere juridic, ideea nu vă mai aparţine. 
(Pauză.) Din fericire, cred că posed soluţia cu care 
puteţi ieşi din încurcătură. Da, cred că am soluţia cu 
care lucrurile pot fi luminate şi toate confuziile 
lichidate. 

PROFESORUL: Păi, spune-o! 

FILOZOFUL: Aceasta iese, însă, din cadrul consultaţiei şi 
se plăteşte după un tarif special. Două sute de lei. 
(Profesorul şi Chiţimia I se privesc nedumeriţi.) 

PROFESORUL: Adică doreşti încă două sute de lei, ca să 
ne spui ideea? 

FILOZOFUL: Exact. 

PROFESORUL (către Chiţimia 1): Ai această sumă? 

CHIŢIMIA I: Nu. Şi nici nu vreau să mai apelez la nevastă- 
mea. Această fiinţă mi-a devenit oribilă. 

PROFESORUL (scoate o suta din buzunar şi i-o arată 
Filozofului): O sută e suficient? 

FILOZOFUL: Ştii foarte bine că nu suport tocmeala. 

PROFESORUL (îi dă două sute): Poftim! Imi dai chitanţă? 

FILOZOFUL: Bineînţeles. (Îi dă o chitanţă.) Dragii mei, iată 
despre ce e vorba. Eu am să vă relatez un caz similar, 
iar dumneavoastră veţi trage concluziile cuvenite. Un 
client de-al meu — altfel medic destul de reputat — mi 

s-a plâns de următoarea chestiune: se trezea în fiecare 
miez de noapte strigat de cineva, de o voce care 
semăna exact cu a lui. Se scula, se ducea în cambra 
alăturată şi acolo peste cine credeţi că dădea? Peste el 
însuşi. Adică o fiinţă care semăna exact cu el şi care-i 
cerea fără încetare: „Dă-mi drumul afară! Dă-mi drumul 
afară!” Clientul meu, speriat de situaţie, a ţinut, însă, 
fiinţa respectivă închisă în camera respectivă şi m-a 
întrebat pe mine ce e de făcut. In primul rând că nu 
putea dormi, în al doilea rând că fiinţa aceea putea să 
scape. Am avut o discuţie îndelungă, din care au reieşit 
două ipoteze.: ori că e vorba de un frate geamăn, 
despre care nu aflase până atunci, ori că e vorba de un 
aller ego, adică de o dedublare, de o porţiune inde- 
pendentă a propriei sale fiinţe. Cum astfel de cazuri 
sunt fără ieşire, i-am sugerat ceva, iar el, în noaptea 
următoare, s-a dus în camera alăturată şi, fără nici un 
zgomot... (Sugerează, printr-un gest, sugrumarea 
cuiva.) Asta e tot. (Pauză. Profesorul şi Chiţimia | se 
gândesc, îndelung.) 

CHIŢIMIA | (către Filozof, îngândurat): Credeţi că... 

PROFESORUL: Mai încet! 

CHIŢIMIA |: Credeţi că ar fi cazul să încercăm o... 

FILOZOFUL: Nu aşteptaţi mură-n gură de la mine. Sper că 
sunteţi destul de inteligenţi ca să înţelegeţi că, în astfel 
de situaţii, nu există decât o variantă. 

PROFESORUL (către Chițimia 1): Din păcate, prietenul 
nostru are perfecta dreptate. Părerea mea este să 
procedezi în felul următor: la noapte, o trimiţi pe 
doamna undeva, la o rudă, sub un anumit pretext... 
Deşi cred că nu e cazul. (Se răzgândește.) Nu, nu e 
cazul, pentru că ar bănui, şi cine ştie ce i-ar trece prin 
cap. La ora aceea ea oricum doarme, aşa că... 

CHIŢIMIA I: Aşa că ce? 

PROFESORUL: Poţi lucra nestingherit. 

CHIŢIMIA |: Ce să lucrez? 

PROFESORUL (enervat): Dumneata faci pe prostul? Îl vei 
lucra pe individ... (/mită gestul strângerii de gât.) 

CHIŢIMIA | (decis): Nu. 

FILOZOFUL: De ce? 

CHIŢLMIA I: Nu pot. 

FILOZOFUL: Ţi-e frică? 

CHIŢIMIA I: Nu sunt capabil. 

PROFESORUL: Din moment ce ai mai făcut-o odată... 

CHIŢIMIA |: Nu insistaţi! Dacă vă spun că nu pot, 
înseamnă că nu pot! Nu mă ajută nervii. la duceţi şi voi 
în spinare o obsesie timp de douăzeci de ani şi să 
vedem dacă vă mai convine să riscaţi încă una! Sunt la 
capătul puterilor. N-am închis ochii toată noaptea. Mi-e 
frică! 

FILOZOFUL: Ţi-e frică de el? 

CHIŢIMIA I: Fireşte. Deşi pare blând şi la locul lui, cine ştie 
ce reacţie poate avea la un moment dat. Dacă are şi el 
aceeaşi intenţie? 


(Profesorul şi Filozoful se privesc iluminați.) 


PROFESORUL: Ai dreptate. Vom proceda altfel. Aşteptaţi- 
mă câteva clipe. Mă întorc cu o soluţie. (/ese pe uşa de 
la intrare.) 

FILOZOFUL: Domnule Chiţimia, dar care este numele 
dumitale adevărat? 

CHIŢIMIA |: Poate n-o să mă credeţi, dar am uitat. Am 
făcut un mare efort de voinţă şi l-am uitat. 

FILOZOFUL: Era un nume frumos? 

CHIŢIMIA |: Un nume normal. N-aveţi impresia că Chiţimia 
are o rezonanţă sumbră? 

FILOZOFUL: Chiţimia?! Într-adevăr, e un cuvânt care mie 
îmi dă fiori neplăcuţi pe şira spinării. E un nume 
draculic, de vampir. Domnule, eu mă duc. Ţineţi minte 
ce vă spun: sunteţi în pericol. Acţionaţi rapid. 

CHIŢIMIA I: Vă rog să aşteptaţi până vine domnul Profesor. 

Nu mă lăsaţi singur. 

FILOZOFUL (îndreptându-se spre uşă): Dar sunteţi cu 
soţia... 

CHIŢIMIA | (misterios şi îngrijorat): Soţia?! (În şoaptă.) Mă 
întreb dacă, într-adevăr, ea e străină de aceste vizite, 
dacă nu cumva... 

FILOZOFUL: Exclus. Am privit-o atent. Nu ştia nimic. 
Suferea sincer. 

CHIŢIMIA I: Totuşi, nu plecaţi. 

PROFESORUL (intră însoțit de Japonez): Am sosit. 

JAPONEZUL: Bună ziua. Domnu’ Chiţimia, mai sunteţi 
supărat pe mine? 

PROFESORUL: Lasă asta. Ai înţeles ce ţi-am spus pe 
drum? 

JAPONEZUL: Eu sunt născut la şase luni jumate şi cam 
redus la minte. Spuneţi-mi încă o dată despre ce e 
vorba şi cât primesc. 

PROFESORUL: Vei sta ascuns după această draperie şi, 
când îţi va face semn domnul Chiţimia, vei ieşi şi... 
(Face semnul gâtuirii.) Cinci sute e bine? Uite două sute 
avans. (Îi dă două sute.) 

JAPONEZUL: Îmi trebuie o pereche de mănuşi. 

CHIŢIMIA | (caută în palton şi-i dă o pereche de mănuși): 
Poftim. 

JAPONEZUL: N-am înţeles o chestie: vreţi sa-l lichidaţi 
total? Pentru că, în cazul acesta... dublez preţul... 

PROFESORUL (/e face cu ochiul celorlalţi): Nu. Doar atât 
cât să-l ameţeşti şi să-l sperii. 

JAPONEZUL: Perfect. (Îşi pune mănuşile.) Cât mai avem de 
aşteptat? 


(Se aude soneria de la intrare. Cei patru încremenesc. 
Japonezul se ascunde, instinctiv, după draperie.) 


PROFESORUL (în şoaptă, către Chiţimia 1): Crezi că e el? 
CHIŢIMIA | (tulburat): S-ar putea... Ascundeţi-vă! 

(Profesorul şi Filozoful se ascund după draperie, lângă 
Japonez. Chiţimia I se duce şi deschide.) Poftim! 

CHIŢIMIA II (intră sfios, slab, palid, foarte tânăr, cu un 
zâmbet dezarmant pe faţă): Te deranjez? 

CHIŢIMIA I (încercând să pară calm): Nu... Nici vorba... Dar 
de ce crezi ca mă deranjezi? 

CHIŢIMIA II: Am zis şi cu aşa... (Pauză. Cei doi tac şi se 
privesc, stânjeniţi.) 

CHIŢIMIA |: lartă-mă că revin asupra întrebărilor pe care ţi 
le-am pus mai înainte. 

CHIŢIMIA Il: Te rog. 

CHIŢIMIA I: Cu ce scop îmi faci tu aceste vizite în ultimul 
timp? 

CHIŢIMIA II: Cum cu ce scop? 

CHIŢIMIA I: I)a. Cu ce scop? 

CHIŢIMIA 11 (încurcat): Veneam să te văd... să... Dar dacă 
te deranjez... 

CHIŢIMIA |: Nu-i vorba de deranj, deşi mă incomodează 
oarecum aceste vizite, mai ales când au loc după 
miezul nopţii. Totuşi, trebuie să-mi dai o explicaţie. 
Acum! Pe loc! Ce semnificaţie are prezenţa ta aici? Vrei 
să-mi reproşezi ceva? 

CHIŢIMIA II: Ce să-ţi reproşez? 

CHIŢIMIA I (îşi iese, brusc, din minţi şi începe să urle): Ştii 
tu foarte bine ce vrei să-mi reproşezi! Te simţi frustrat, 
jefuit, despuiat? Doreşti să mă acuzi? Să mă sperii? Să 
mă ucizi? Vrei ceva înapoi? (Se îndreaptă spre el, 
violent.) Ascultă! Să nu îndrăzneşti să-mi reproşezi 
ceva! Eu nu am nici o vină faţă de nimeni! Nici tu, în 
locul meu, nu ai fi fost altfel! Ştii bine ce spun! lar dacă 
vrei numele înapoi, ia-l şi du-te dracului! Du-te cu 
numele tău şi cu trecutul tău cu tot! (Face un semn 
spre locul unde se află Japonezul. Acesta iese din spa- 
tele draperiei şi se îndreaptă în vârful picioarelor spre 
Chițimia II, care e cu spatele. In aceeaşi clipă, apare 
Vica, şi Japonezul se opreşte, derulat.) 

VICA (aeriană, cu glasul stins de emoție, către Chiţimia l): 
De ce strigi la el? (Se apropie, îl împinge pe Chiţimia | 
la o parte, şi-l priveşte, fără să se mai sature, pe Chiti- 
mia Il. Se privesc îndelung, cu o nesfârşită uimire.) 
Dragul meu, cât de neschimbat ai rămas! Mă 
recunoşti? 

CHIŢIMIA II (intimidat): Sigur că te recunosc... 

VICA (într-un extaz sublim): Ai acelaşi glas ca în ziua când 
ne-am cunoscut, în faţa florăriei. Dar eşti palid, palid... 
Doamne, ce palid eşti şi câtă lumină mai ai în ochi! 
Spune-mi, ţi-a fost dor de mine şi ai venit să mă vezi? 
Ai venit să mă iei? Te aşteptam, te aşteptam, în ultimul 
timp nu mai aveam răbdare, bine-ai venit, bine-ai venit, 
aşteaptă-mă o clipă, voi fi gata imediat şi vom pleca... 
(Dispare în încăperea cealaltă. Profesorul şi Filozoful ies 
din spatele draperiei şi, împreună cu Japonezul şi 
Chiţimia |, se apropie ameninţători de Chiţimia II, care 
stă absent în mijlocul încăperii. In clipa următoare 
apare însă Vica şi toți incremenesc de uimire: aceasta 
s-a transformat şi a întinerit cu douăzeci de ani, e 
frumoasă, suavă, cu chipul iluminat de fericire. Ea îl ia 
de mână pe Chiţimia II şi-l trape spre uşa, febrilă.) Să 
mergem, dragul meu! Trebuie să ne grăbim! Să ne 
grăbim!... (Cei doi ies. Un lung moment de tăcere. 
Japonezul îşi scoate mănuşile, i le întinde lui Chițimia I 
şi se îndreaptă spre uşă.) 

JAPONEZUL: Cu mine sper că nu mai aveţi treabă. 
(Pauză.) Cât priveşte avansul... rămâne avans... (/ese.) 
FILOZOFUL: O să mă duc şi eu. Am un client care mă 

aşteaptă. Vă salut cu respect! (/ese.) 

PROFESORUL (într-un târziu): Şi eu o să dau o fugă până 
acasă. Trebuie să tai nişte lemne. Mă scuzi. (/ese.) 

CHIŢIMIA | (îngânaurat): Va să zică ea a plecat, el a 
plecat, ei au plecat. CIC-ul e aproape rezolvat. (Cu un 
gest brusc răstoarnă macheta, sfărâmând-o. Apoi se 
aşază, îngândurat.) Şi acum voi încerca să-mi aduc 

aminte care este numele meu... 


---- CORTINA ---- 

